Опубликовано: 09.11.2016 18:17 | Автор: Ҳусниддин АБДУКАРИМОВ Чилонзор тумани бош имом-хатиби “Бўрижар” жоме масжиди имом-хатиби | Печать | E-mail\nБугунги кунда ижтимоий-диний ҳаётимизнинг барқарорлигига раҳна солаётган муаммолардан бири миссионерликдир. Миссионерлик ҳам террор ва экстремизм каби маълум бир динга тааллуқли эмас. Лекин бизда, асосан, христиан динининг миссионерлик ҳаракатлари кўзга ташланмоқда. Уларнинг ишлари янги аъзоларига маълум миқдорда мукофот пули бериш, чет тилларини ўргатиш, бепул китоблар тарқатиш каби ҳаракатларида кўрилади. Уларнинг мақсадлари:\n-кундан-кун нуфузи ошаётган муқаддас Динимизга путур етказиш;\nШуни эслаб ўтиш жоизки, миссионерлик фаолияти Ўзбекистон Республикасининг “Виждон эркинлиги ва диний ташкилотлар тўғрисида”ги қонуни билан таъқиқланади. Ушбу қонуннинг 5-моддасида: «...Бир диний конфессиядаги диндорларни бошқасига киритишга қаратилган хатти-ҳаракатлар (прозелитизм), шунингдек, бошқа ҳар қандай миссионерлик ҳаракати ман этилади...», дейилади.\nНасронийларнинг ўзлари ҳам тан олмайдиган баъзи миссионерлик секталари гўёки инсонларни насроний динига даъват қилмоқдалар. Келинг, ўрганиб кўрайлик-чи, бу ҳақда муқаддас Динимизда нималар дейилган экан.\nИнсониятни гўдаклик босқичидан етуклик даврига етгунича Аллоҳ таоло уларга босқичма-босқич оддийликдан мукаммалликка қараб турли илоҳий дастурлар юбориб турди. Ҳар бир пайғамбар орқали юборилган шариат олдинги пайғамбар келтирган динни тасдиқлаб, тўлдириб, мукаммаллаштириб келарди. Қуръони каримда Аллоҳ таоло Исо алайҳиссаломнинг тилидан шундай дейди: “(Мен) ўзимдан олдинги (нозил қилинган) Тавротни тасдиқлаш ва сизлар учун ҳаром қилинган айрим нарсаларнн ҳалол килиб бериш учун келдим...” (“Оли Имрон” сураси, 50-оят).\nУшбу оятлардан Исо алайҳиссалом ҳам бошқа пайғамбарлар қатори ўзидан олдинги пайғамбарнинг шариатини тасдиқлаши Аллоҳ таоло ўз шариатини Мусо алайҳиссалом давридагидан кўра Исо алайҳиссалом даврида янада мукаммал қилгани тушунилади.\n“Эсланг, Исо ибн Марям: “Эй Исроил авлоди! Мен Аллоҳнинг сизларга (юборган) пайғамбариман. (Мен) ўзимдан олдинги Тавротни тасдиқловчи ва ўзимдан кейин келадиган Аҳмад исмли пайғамбар ҳақида хушхабар берувчиман”, деб марҳамат қилинган (“Саф” сураси, 61-оят).\nАллоҳ таоло пайғамбарлар силсиласини Муҳаммад соллаллоҳу алайҳи васаллам билан охирига етказди. Расулуллоҳ алайҳиссалом: “Менинг ва бошқа пайғамбарларнинг сифати шундайки, бир киши бир ҳовли (қаср) қуради. Уни жуда чиройли ва мустаҳкам қилиб охирига етказади. Фақатгина бир ғишт ўрни қолади, холос. Шунда бу ҳовли (қаср)га кирган кишилар қараб: “Бу ҳовли қандай чиройли барпо қилинибди-я! Фақат бир ғиштгина қўйилмай қолибди”, – дейдилар. Бас, мен ўша охирги ғиштман. Мен билан пайғамбарлик биноси мукаммал бўлиб битди” (Имом Бухорий ривояти).\nАлбатта, Аллоҳ таоло Қуръони каримда бундан сўнг то Қиёматгача пайғамбар ҳам, илоҳий китоб ҳам келмаслигини хабар берди.\nУшбу далиллардан маълум бўладики, Муҳаммад соллаллоҳу алайҳи васалламни охирги пайғамбар деб эътиқод қилиш барча пайғамбарларга ишониш ва илоҳий китобларни тўғри деб тан олиш ҳисобланар экан.\nЯна бир тарафдан, исломни қўйиб бошқа дин ёки тўқима нарсаларга эргашиш комилликдан ноқисликка қайтишдир.\nУмар ибн Хаттоб розияллоҳу анҳу бир куни Расулуллоҳ соллаллоҳу алайҳи ва салламнинг олдида Таврот саҳифасини ўқий бошлаганда у зот соллаллоҳу алайҳи васаллам: “Агар Мусо тирик бўлиб, менинг пайғамбарлигимгача етиб келганида, албатта, менга эргашарди!” – дедилар (Имом Доримий ривояти).\nҲозирги кунда жаҳон аҳолисининг ҳар бештасидан биттаси Исломга эътиқод қилади ва 1,6 миллиардни ташкил этмокда. Ислом эътиқод килувчилар сони жиҳатидан ҳатто АҚШ, Франция, Буюк Британияда ҳам иккинчи динга айланди. Россияда эса 16 миллион мусулмон истиқомат қилади.\nХулоса ўрнида шуни айтиш мумкинки, арзимас мол-дунё ва алдовларга учиб, ҳидоятни залолатга, савобни азобга, охиратни дунёга алмаштираётган инсонлар миссионерликни даъват қилаётганларнинг юртида аҳвол қандайлигини ўйлаб кўрсинлар! Шундагина биз айтаётган сўзлар қанчалик ҳақиқат эканини англаб етадилар.


МАВСУМГА ҲОЗИРЛИК – Сурхон тонги\nБош саҳифа / Қишлоқ хўжалиги / МАВСУМГА ҲОЗИРЛИК\nМарт 1, 2019\tҚишлоқ хўжалиги Изоҳ қолдириш 514 Кўрилди\nЖорий йилда деҳқонларимиз 74 минг гектар майдонга ғўза ўстиришади. Бу ўтган йилгидан 4 минг гектарга кам. Лекин тажрибали пахтакорлар ялпи ҳосил хирмонини ўтган йилги даражадан камайтирмасликлари шарт бўлади.\nБунинг учун далаларни экишга сифатли тайёрлаш, сара уруғларни танлаш ва чигитни барвақт экишни бошлаб, ернинг табиий намида ундириб олиш лозим. Агротехник тадбирлар ўз вақтида бажарилсагина кўзланган ҳосил етиштирилиши мумкинлигини яхши биладиган тажрибали деҳқонларимиз ҳозирдан баҳорги экиш мавсумига пухта ҳозирлик кўришмоқда. Чигит экишга мўлжалланган далаларда 600 дан зиёд чопиқ трактори ёрдамида пушта олинаяпти. Ариқларга сув келган жойларда майдонлар пешма-пеш суғорилаётир.\nФермер хўжаликларининг механизаторлари эса чопиқ тракторлари ва сеялкаларини мавсумга пухта ҳозирлашмоқда. Қайта ишлаш корхоналарида ўтган йили уруғлик сифатида йиғиб олинган пахтадан уруғлик чигит саралаб олинди. Махсус лабораторияларда чигит касалликларга қарши дориланмоқда.\nТэглардеҳқон хосил ғўза\nОлдинги ЭЪТИБОРСИЗЛИК ОҚИБАТИ\nКейинги “Афғон шамоли”нинг зарари


Шаркча усулда тайёрланган баклажонли салат тайёрлаш усули рецепти сирлари, оддий ва мазали\nVatanda.Com » Пазандалик » Салатлар » Шаркча усулда тайёрланган баклажонли салат\nБекажонлар сизларга ажойиб, жуда хам кизик, мазаси эса аччикрок салат ретсептини такдим этаман. Бирзумда тайёр булувчи мазали салат сизга ва якинларингизга жуда хам маъкул булиб, ёз мавсумида тез-тез тайёрлашга одатланасиз. Ушбу салат куюк таомлар билан тортилса борми? Дастурхон даврасида хеч кимнинг эътиборидан четда колмайди. Рецептни саклаб колишни эса асло унутманг!\nБекажонлар сизларга ажойиб, жуда хам кизик, мазаси эса аччикрок салат рецептини такдим этаман. Бирзумда тайёр булувчи мазали салат сизга ва якинларингизга жуда хам маъкул булиб, ёз мавсумида тез-тез тайёрлашга одатланасиз. Ушбу салат куюк таомлар билан тортилса борми? Дастурхон даврасида хеч кимнинг эътиборидан четда колмайди. Рецептни саклаб колишни эса асло унутманг!\n3 дона баклажон\n1 дона сабзи\n0.5 дона пиёз\n1 дона селдерей таёкчаси\n0.5 дона булгор калампири\n1 чой кошик кашнуч кукуни (кориандр)\n6 ош кошик зайтун ёги\n0.5 чой кошик кизил калампир кукуни\n2-3 ош кошик узум сиркаси\n1 чой кошик занжабил (имбир)\n1 чой кошик асал\nтаъбга кура туз\n1. Баклажонларни ювинг ва тозаланг.\n2. Сомонча шаклда турганг, туз сепиб, бир неча дакикага колдиринг. Сунг, ажралган аччик сувидан сикиб олинг.\n3. Баклажонларни товада, киздирилган усимлик ёгида, бутунлай тайёр булгунга кадар ковуринг.\n4. Селдерейни тозаланг ва юпка, сомонча шаклда турганг.\n5. Шунингдек сабзини хам корейсча салат тайёрланадиган киргичдан чикаринг. Пиёз ва булгор калампирини юпка, сомонча шаклда турганг. Сабзавотларни бир идишга жамланг.\n6. Салат учун заправкани тайёрлашга киришинг. Бунинг учун: товада кашнуч кукуни ва 3 ош кошик зайтун ёгини киздиринг.\n7. Сабзавотларни иссик, хушбуй заправка билан куйинг. Тургалган булгор калампири, занжабил шарбати, сирка, асал ва таъбга кура туз солиб, яхшилаб аралаштиринг. Бир неча дакикага колдиринг.\n8. Салатни дастурхонга тортишдан аввал тургалган кукат сепиб безатинг. Салат тайёр!\nГўзал ва жуда ҳам ажойиб газак! Байрам дастурхонидан ёрқин ўрнини эгаллайди. Тайёрланиши оддий, натижаси дастурхон даврасида барчани лол қолдириши турган гап. Таомнома учун чинакам янгилик. Ушбу рецептни албатта тайёрланг!...\nКайнатилган лавлаги киргичнинг йирик тишидан чикарилади. Ёнгок ва саримсок пиёз эзилади, ёки майда тугралади. Тайёр массага майонез кушилади. Ёнгок ёки саримсок пиёзни хушламайдиганлар уни кушмаса хам булади....\n"Шуба остидаги селд" салати рецепти - тайёрлаш босқичлари, расмлар, тавсиялар\nШуба остидаги селд ёҳуд шуба салати энг мащур русча салатлардан биридир. У салатсиз деярли хеч бир байрам, айниқса янги йил байрами ўтмайди. Салатни тайёрлаш рецепти етарлича осон, хар бир бека буни уддалай олади....\nБодринг сомонча тугралади. Сабзи киргичнинг йирик тишидан чикарилади. Кукатлар майда тугралади. Кизиб турган ёгда пиёз новвот ранг тус олгунича ковурилади. Устига кийма солиниб пишгунича ковурилади. Тайёр массани таъбга кура зираворлар кушиб аралаштирилади....\nБаклажон ва кизил сабзи гушт киймалагичнинг йирик тишидан чикарилади. Помидор ва ковокча майда, булгор калампири йирик тугралади. Тугралган пиёз ёгда ковурилади. Пиёз новвот ранг тусига киргач, устига сабзи, баклажон ва ковокча солиниб, ковуришда давом этилади. Бироздан сунг устига булгор калампири ва саримсок пиёз солиниб, ковуришда давом...\nКартошка, сабзи, лавлаги ва тухум сувда кайнатиб олинади. Бу масалликларнинг пусти артилиб, алохида идишга киргичдан чикарилади. Салат идишининг тубига майда тугралган балик ёйиб куйилади. Сунг, устига тухум оки, картошка, сабзи ва лавлаги устма уст ёйиб чикилади....\nМужской каприз салати тайёрлаш рецепти - усуллари, ресторанча варианти\n“Мужской каприз” – кўпчилик энг севимли салатларидан бири хисобланади. Унинг таркибида турли гўштлар мавжудлиги сабабли, эркаклар кўпроқ уни ҳуш кўришади. Ушбу салатнинг афзаллиги – у жуда тўйимли хисобланади, хатто асосий таомнинг ўрнини босишга хам қодир....


Дунёда ҳар бир нарсанинг ўз ўлчови, мезони ва баҳоси бор. Лекин, инсон учун ўзи ва яқинлари саломатлигидан ортиқ бахт ҳам, бойлик ҳам йўқ. Эл саломатлигини таъминлаш, авлодлар баркамоллигига эришиш ҳар қандай давлатнинг, ҳар қандай жамиятнинг энг устувор мақсади, ижтимоий сиёсатининг бош бўғинидир.\nБу эзгу мақсад ва вазифалар рўёбида Сиз, қадрли тиббиёт ходимлари меҳнати ва матонатини ҳеч қандай мезон билан ўлчаб, қиёслаб бўлмайди.\nШу боисдан ҳам, биз, шифокор деганда, энг аввало, кундалик ижтимоий ҳаётимизнинг марказида турадиган, эл саломатлигини кўз қорачиғидек асрашга шай бўлган, Ватан ва халқ манфаатларини биринчи ўринга қўядиган шарафли ва масъулиятли касб эгаларини ўзимизга тасаввур қиламиз. Битта беморнинг ҳаётини сақлаб қолиш учун, онанинг саломатлигига зарар етмасдан бир гўдакни соғ-омон дунёга келтириш учун, бир беморга ёруғ дунёни кўриш бахтини тақдим этиш учун бу соҳа вакилларининг 8-10 соатлаб тик оёқда туриб курашганларига гувоҳ бўлганмиз.\nБир рақамга эътибор беринг — ўтган қисқа вақт ичида мазкур йўналишда Президентимиз ва ҳукуматнинг 100 га яқин фармон ва қарорлари қабул қилинди.\nЯқиндагина Президентимизнинг тиббиёт ҳодимлари меҳнатига ҳақ тўлашда мутлақо янгича ёндашувларни кўзда тутадиган тарихий қарорларининг қабул қилиниши Сиз, саломатлигимиз посбонлари меҳнатининг том маънода қадр ва эътибор топаётганининг яққол ифодаси бўлди, десак асло янглишмаймиз.\nУмуман олганда, мамлакатимизда таълим, соғлиқни сақлаш ва ижтимоий секторнинг шу каби бошқа соҳаларида амалга оширилаётган ислоҳотлар тўғридан-тўғри халқимиз дилидаги орзу-истаклар рўёбига хизмат қилаётир. Зотан, тиббиёт ривожи миллат генофондини яхшилаш, халқимизнинг саломатлик кўрсаткичларини ижобий томонга ўзгартириш, она ва бола саломатлигини муҳофаза қилиш, баркамол авлодни вояга етказишдек эзгу мақсадларимизнинг бирдан бир омилидир.\nШу мақсад йўлида кейинги бир-икки йил ичида вилоятимиз мисолида ташланаётган дадил амалий қадамлардан ҳам, ўйлайманки, барчангиз яхши хабардорсиз.\nШундай бўлсада, эътиборингизни айрим рақамларга қаратмоқчиман.\nЎтган қисқа фурсат ичида вилоятимизнинг туман ва шаҳар тиббиёт бирлашмаларида 769 ўринга эга 41 та ихтисослаштирилган тиббий бўлимлар ташкил этилди, Олмалиқ шаҳрида 90 ўринли барча шароитларга эга замонавий болалар касалхонаси фаолият бошлади. 130 га яқин янги тез ёрдам машиналари келтирилиб, халқимиз хизматига берилди. Ҳудудий тиббиёт бирлашмалари қошида 200 дан ортиқ ижтимоий дорихоналар тармоғига асос солинди. Соҳада самарали меҳнат қилиб келаётган ҳурматли шифокорларимизнинг бир гуруҳи давлатимизнинг юксак орден ва медалларига сазовор бўлдилар.\nБундай ижобий натижалар, эришилаётган ютуқлар ҳақида яна узоқ гапириш мумкин. Шу билан бир қаторда бугун замон ўзгармоқда, одамлар талаби ошиб бормоқда. Халқимизнинг тиббий маданияти юксалиб, энг илғор ва сифатли тиббий хизматдан баҳра олишни истайди. Бизга шу ҳам бўлаверади, деган тушунча аллақачон ўз умрини ўтаб бўлди.\nШу боис, вилоятимизда фаолият юритаётган қарийб 35 минг нафарга яқин соҳа ходимлари тиббиётнинг энг илғор, замонавий ютуқларини, даволаш усулларини ўзлаштирмоғи зарур. Ўз навбатида, бу йўлда уларга барча имконият эшикларини кенг очиб бериш, шифо масканларимизнинг моддий-техник базасини мустаҳкамлаш, уларда фаолият юритаётган олижаноб касб эгаларини ижтимоий муҳофаза қилиш, уй-жой, маиший турмуш шароитларини яхшилаш бундан кейин ҳам ҳамиша диққатимиз марказида бўлади.\nСўзимнинг якунида, барчангизни бугунги шукуҳли айём — касб байрамингиз билан яна бир бор самимий муборакбод этаман. Эл-юртимиз равнақи, халқимиз розилигига эришиш йўлидаги муштарак мақсадларимиз рўёбида барчангизга сиҳат-саломатлик, куч-қувват, оилаларингизга тинчлик ва хотиржамлик тилайман.


Бош қомусимиз – эркинлик ва фаровонлик кафолати\n05.12.2018 Чоп этиш учун\nБу йил Конституциямиз қабул қилинганига йигирма олти йил тўлади. Ўтган давр мобайнида Асосий қонунимизнинг мустақил, демократик давлатимиз юксалиши йўлида аҳамияти беқиёс, ислоҳотларимиз туб замирида эса ўз ўрнига эга.\nОлий Мажлис Қонунчилик палатасидаги Ўзбекистон ХДП фракцияси ҳамда Ўзбекистон ХДП Марказий Кенгаши ҳамкорлигида “Конституция – инсонпарвар демократик ҳуқуқий давлат барпо этиш кафолати” мавзусида давра суҳбати ўтказилди. Унда Олий Мажлис Қонунчилик палатаси депутатлари, Ўзбекистон ХДП Марказий Кенгаши, Тошкент иқтисодиёт университети ўқитувчи ва талабалари, ҳуқуқшунос олимлар ҳамда ОАВ вакиллари иштирок этди.\nДавра суҳбатида мамлакатимиз ўтган даврда мустақил ва суверен давлат сифатида шаклланиб, жаҳон ҳамжамиятидан муносиб ўрин эгаллагани, том маънода улкан тараққиёт йўлини босиб ўтгани, ана шу машаққатли ва шарафли йўлда эришган барча ютуқлар Конституциямиз тамоилларида ўз аксини топганлиги эътироф этилди.\nИштирокчилар Конституцияда акс этган аҳолининг эҳтиёжманд вакилларини қўллаб-қувватлаш, ижтимоий ҳимояни кучайтириш билан боғлиқ масалалар бугунги кунда амалда ўз ифодасини топаётганига эътибор қаратдилар. Хусусан, билдирилган фикр-мулоҳазаларда Асосий қонунимизда белгиланган ижтимоий ҳуқуқлар билан бир қаторда, фуқароларнинг ижтимоий ҳимояси белгилаб қўйилгани алоҳида таъкидлаб ўтилди.\nМунозараларда Конституцияда сиёсий партияларга ўз электорати ҳамда хайрихоҳлари манфаатларини ҳимоя қилиш учун тенг ҳуқуқ берилганлиги эътироф этилди. Таъкидаландики, бугунги кунда ана шундан самарали фойдаланаётган Ўзбекистон ХДП ҳам ижтимоий ҳимояга муҳтож аҳоли қатламлари ҳамда жисмоний имконияти чекланган кишилар манфаатларини ҳимоя қилиш борасида ташаббусларини амалга оширмоқда.\nЭркин фикр алмашиш жараёнларида, Бош қомусимиз давлат ва жамият, жамият ва шахс, давлат ҳокимиятини ташкил этилиши каби жиҳатларига эътибор қаратилди. Хусусан, асосий қонунимизда ҳокимият ваколатлари бўлиниши принципи асосида давлат органлари тизими шакллантирилганлиги, ҳуқуқий демократик давлат, эркин фуқаролик жамиятини барпо этишда муҳим аҳамиятга эга. Ушбу конституциявий тамойилни ҳаётга изчил татбиқ қилиш ҳокимиятлар ўртасида ўзаро муносабатлар механизмининг самарали амал қилиши ва манфаатлар мувозанатини таъминлади.\nТадбирда депутатлар томонидан Конституцияга асосланган қонунларда давлат ҳокимияти вакиллик органларига сайловларнинг фақат кўппартиявийлик асосида ўтказилиши қатъий белгилаб қўйилгани, сиёсий партияларнинг мамлакатимиз олий қонунчилик органи, жойлардаги ҳокимият вакиллик органлари фаолиятидаги роли ва таъсири сезиларли даражада ортгани алоҳида таъкидланди. Буларнинг барчаси Олий Мажлис Қонунчилик палатасида турли сиёсий партиялар фракциялари ўртасидаги рақобатнинг кучайишига, жамиятнинг ижтимоий қатламлари манфаатларини ифода этадиган ғоялар, дастурий вазифаларнинг ҳаётга татбиқ этилишига хизмат қилмоқда.\nДавра суҳбати якунида фракция аъзолари Конституциянинг мазмун-моҳияти, унинг ғоялари ва инсонлар ҳаётидаги аҳамияти, мамлакатимиз тараққиётидаги ўрнини кенг жамоатчилик ўртасида тарғиб қилиш, унинг нормалари ижросини таъминлаш ишларини кучайтиришга келишиб олдилар.\nКўришлар сони: 2382\nЎзбекистон экологик ҳаракати депутатлар гуруҳи


Тушда бургут курса туш табири бургут батафсил малумот\nБургут тушда курса табири нима булади? Туш таъбирига кўра тушингизда сиз бошингиз узра парвоз этиб юрган бургутни кўришингиз – юксак мақсадларингизга эришиш йўлида кечадиган мушкул курашларни англатади; аммо шунга қарамай, кураш сизнинг ғалабангиз ва истакларингизнинг рўёбга чиқиши билан якунланади.\nАгарда тушингизда осмонда қанот очиб баланд парвозда, айланиб юрган бургутни кўрсангиз – бу туш сизга инсон эришиши мумкин бўлган барча имкониятлар, эзгу мақсадларга эга бўлишингиздан дарак беради.\nТушингизда ини ичида полалапонлари билан бирга ўтирган бургутни кўришингиз – нуфузли инсонлар билан кечувчи мустаҳкам бизнес ҳамкорлик ва иш фаолиятингиздаги омадни билдиради.\nТушда бургутни ўлдириш – йўлингиздаги сизга халақит қилаётган барча тўсиқларни енгиб ўтишдаги ноодатий жасоратга эга бўлишингиз белгисидир. Тушда бургут гўштини еяётганликни кўриш – сиз жуда кучли феъл-атворга эга эканлигингиздан далолат беради, сизнинг бу феъл-атворингиз ҳаётдаги ҳар қандай синовларга дош беришга ёрдам беради.\nТушингизда бирон кимса томонидан ўлдирилган бургутни кўришингиз – тақдир тақазоси билан сиз забт этган барча нарсадан маҳрум бўлишингиз мумкинлигини билдиради.\nТушда бургутнинг орқасида ўтирганлигингизни кўришингиз – узоқда жойлашган ва кам ўрганилган йерларга саёҳат қилишингизни бу саёҳат давомида жуда кўп нарсаларга эга бўлишингиз ҳамда билим ва кўникма ҳосил қилишингизни билдиради.\nТушда бургут курса миллер табири бўйича\nБургут ҳудди арслон каби “ҳайвонот оламининг қироли” деб аталади, уларнинг бир-бирларидан фарқли жиҳати шундаки, арслон – “ҳайвонларнинг шоҳи” бўлса, бургут – “қушлар шоҳи”дир.\nБургут жасорат, буюклик, ҳукмронлик ва ҳаттоки илоҳийлик рамзи ҳисобланади. Тушда бургутни кўришингиз таниқли Дания мақоли “бургут кабутар очмайди” деган онг остингизнинг хабари бўлиб, ҳойнаҳой сиз (оддий) реал ҳаётда кучли ва қудратли инсонлардан заиф, қобил фарзанд туғилмаслиги ҳақида фикр юритганлигингиз натижаси бўлиши мумкинлигини англатади.\nТушда бургут тирноқларида алланимани кўтариб юрганлигини кўриш – айни пайтда сиз нуфузли инсоннинг ҳимоясида эканлигингизни англатади. Эҳтимол, бундай туш сизнинг молиявий аҳволингизни яхшилашга ёрдам берадиган бой одам билан учрашишингизни ҳам билдириши мумкин.\nБордию сиз тушунгизда қўшни уядаги полапонларини еяётган бургутни кўрган бўлсангиз – ўнгингизда сиз дўст деб ҳисоблаган инсон аслида бундай сифатларга эга эмаслигини англатади.\nАгарда она ёки ота бургут полалапонларини еяётган бургутни ушлаб олганлигини кўрсангиз, у ҳолда бу туш сизга ўз дўстларингизни қадрлашингиз лозимлиги ва ҳеч қандай ҳолатда ҳам уларга хиёнат қилмаслигингиз кераклигини англатади: дўстликка хиёнат қилган киши дўстининг қасосидан қочиши мумкин, лекин Аллоҳнинг жазосидан эмас.\nТушингизда қуённи таъқиб этаётган бургутни кўришингиз – ҳозирги вақтда ҳукмронлик қилаётган шахс, сизга ҳақиқий таҳдид солиши мукинлигини англатади. Эҳтимол, бундай туш сизнинг ҳозирда кучли ва шафқатсиз инсонга қарам эканлигингизни ҳам англатиши мумкин.\nТуш табири бургут лоффа табири бўйича\nБургут америка ҳиндуларининг муҳим рамзи ҳисобланади. Шу билан бирга бургут қадимги юнонлар ва яҳудийларнинг адабиётида ҳам муҳим ўрин тутади. Ушбу образ ҳозирги кунгача ўзининг рамзий маъносини сақлаб қолган.\nБургут – Навахо ва Кроу қарғалари ҳинду қабилаларининг дунёқарашига кўра донолик ва зеҳнлилик тимсолидир. Шу сабадан бургутни кўп ҳолларда муқаддас аломат билан боғлаб уни Буюк Руҳ инсонни махсус мақсад учун танлаганлигини англатади.\nЮнонлар ва яҳудийларнинг адабиётида бургут ҳукмронлик тимсоли. Ғайриоддий ҳажм ва кучга эга бўлган бургутлар, майда чорва молларини ўғирлаб кетишга қодир бўлиб, қудрат ва қўрқувни ўзида акс эттирадиган жонзот ҳисобланган.\nБургутни тушида кўриш – диний ва дунёвий илмларга эга бўлган ўта доно инсон эканликни намоён этган.


Бугун оқшоми. «Айиқ қафасидаги қизча» воқеаларининг якуни, Ўзбекистонга четдан келган пул, ҳафтаси оғир бўладиган Луганск – Bugun.uz\nЖамият, Жаҳон - 21:00 · 18.04.2022\nБугун оқшоми. «Айиқ қафасидаги қизча» воқеаларининг якуни, Ўзбекистонга четдан келган пул, ҳафтаси оғир бўладиган Луганск\nЎтган уч ой давомида Ўзбекистонга хориждан 1,47 миллиард доллар пул ўтказилди. Бу 2021 йилгига қараганда 50 миллион долларга кўпроқ.\nМарказий банк маълумотларига кўра, Ўзбекистонга 2022 йилнинг биринчи чорагида жисмоний шахслар томонидан 1,47 миллиард доллар пул ўтказилди. Кўрсаткич 2021 йилнинг мос даврига нисбатан 49 миллион долларга ошган.\nШунингдек, тижорат банклари орқали жисмоний шахсларга жами 1,73 миллиард долларга валюта сотилган. Бу 2021 йил билан солиштирилганда 709 миллион долларга кўп.\nЎзбекистон йўлларида: ЙТҲлар оқибатида Сурхондарёда 3 киши, Тошкент вилоятида 2 киши, жумладан, 12 ёшли бола вафот этди.\nТошкент вилояти Янгийўл туманида 18 апрель куни «Lada-Largus» ва «Isuzu» ўртасидаги ЙТҲ сабаб 2 киши ҳалок бўлди. Бунга «Lada» ҳайдовчисининг ухлаб қолгани сабаб бўлган. У тонг саҳар соат 06:15 да ҳаракатланиб кетаётган пайтда ухлаб қолган ва оқибатда йўлда тўхтаб турган «Isuzu» юк автомобилининг орқа томонига тўқнашган.\nҲодиса сабаб «Lada-Largus» йўловчилари — 1983 йилда туғилган ҳайдовчи ва 2010 йилда туғилган бола олган оғир тан жароҳатлари туфайли воқеа жойида ҳалок бўлган. Шунингдек, яна бир йўловчи шифохонага ётқизилган.\nСурхондарё вилояти Ангор туманида 14 апрель куни иккита машина тўқнашиши оқибатида келиб чиққан ёнғинда ёниб кетди. Ангор-Жарқўрғон йўналишида ҳаракатланиб кетаётган «Nexia-3» ҳайдовчиси бошқарувни йўқотган ва қарама-қарши йўналишдан келаётган бошқа бир «Nexia-3»га урилган.\nЙўл-транспорт ҳодисаси сабаб машиналарнинг бирида ёнғин содир бўлган. Оқибатда ҳайдовчи ва 23 ёшли йигит ҳамда унинг 23 ёшли турмуш ўртоғи ёниб кетган.\nҲурматли ҳайдовчилар, тушунарли, дунё ва вақт тез ўтяпти, лекин бу дегани сиз ҳам йўлларда шунақа ҳаракатланишингиз керак дегани эмас. Йўлда қанчалик тез ҳаракат қилсангиз, қабрга ҳам шунча тез етиб борасиз (тиктокерлар, шу жойини видео қилиб, охирида оқ-қора фон билан «ауф» қилишингиз мумкин — рухсат).\nТошкент вилоятида ички ишлар ходимлари ва қулупнай сотувчилари ўртасида жанжал юз берди. Ходимлар уларнинг маҳсулотларини ерга тўкиб юборган.\nТошкент вилояти Юқори Чирчиқ туманида йўлнинг қатнов қисмида ҳаракат хавфсизлигига халақит бериб, қулупнай савдоси билан шуғулланаётган фуқароларнинг жамоат хавфсизлигини таъминлаш мақсадида ички ишлар органлари ходимлари жалб этилган. Фуқаролар уларга қаршилик кўрсатиб жанжал кўтарган (расмий манбага кўра шундай).\nҚуйидаги видеодан кўриш тушуниш мумкинки, ички ишлар ходимлари сотувчиларнинг қулупнайларини ерга тўкиб ташлаган. Сотувчилардан бири ходимлар биринчи марта келаётгани, ҳеч қандай огоҳлантиришсиз 4 нафар боласи бор аёлнинг қулупнайларини ағдариб юборганини айтади.\nИчки ишлар вазирлиги матбуот котиби ҳолат бўйича (кесатиқли) муносабат билдирди. Унга кўра, «жамоат тартибини бузган барча иштирокчиларнинг шахси аниқланиб, улар билан суриштирув ишлари олиб борилмоқда. Воқеа жойида қасддан ички ишлар органлари ходимларининг қонуний талабларини бажармаслик, уларга қаршилик кўрсатиш каби чақириқлар қилган фуқаролар ҳам аниқланган».\nШунингдек, Шоҳруҳ Ғиёсов (ИИВ матбуот котиби) «жамоат вакиллари»ни (ҳа, айнан қўштирноқ ичидаги жамоат вакиллари ёзилган, билмадик нега) «йўл ёқаларидаги тартибсиз савдо-сотиқ билан боғлиқ муаммолар, улар ортидан келиб чиқаётган йўл-транспорт ҳодисалари ва ҳоказо масалаларга кўпроқ эътибор қаратишларини мақсадга мувофиқ деб ҳисоблаши»ни алоҳида таъкидлаган.\nИчки ишлар ходимларининг ноқонуний ҳаракатлари (энг камида бировнинг мулкига зарар етказиш) умуман тилга олинмаган. Қизиқ, аммо матбуот котибининг бошқа муносабатларидан кейин «сўкмаганига ҳам шукур» деб юбораркан киши.\nТошкентдаги ҳайвонот боғида қизини айиқ қафасига ташлаган аёл иши бўйича суд тугади. У руҳий касалликлар шифохонасида мажбурий даволанади.\nТошкент шаҳридаги ҳайвонот боғида қизини айиқ қафасига ташлаган аёл иши бўйича суд жараёни ўз ниҳоясига етди.\n18 апрель куни жиноят ишлари бўйича Юнусобод туман судида Жиноят кодексининг 25- (Жиноятга тайёргарлик кўриш ва жиноят содир этишга суиқасд қилиш), 97-моддаси (Қасддан одам ўлдириш) 2-қисми «в» бандида назарда тутилган жиноятни содир этганликда айбланган З.Тўлагановага тиббий йўсиндаги мажбурлов эҳтиёт чорасини қўллаш масаласини ҳал қилишга оид жиноят ишини кўриб чиқиш якунланган.\nЭълон қилинган суд ажрими билан аёл ижтимоий хавфли қилмишини ақли норасо ҳолатда содир этган деб топилиб, унинг Тошкент Республика кузатуви кучайтирилган руҳий касалликлари шифохонасида мажбурий даволаниши белгиланган.\n«Bugun.uz» колумнисти Ҳабибулло Мўйдинов мазкур воқеалар якунига атаб карикатура чизди.\nУшбу ҳафта Украинанинг Луганск ҳудуди учун «оғир» келиши, рус ҳарбийларининг эътибори мазкур вилоятга қаратилиши айтилди. Аҳолини эвакуация қилиш сўралди.\nЛуганск вилояти маъмурияти раиси Сергей Гайдай рус ҳарбийлари отишмани кучайтириши сабаб аҳолини зудлик билан эвакуация қилишга чақирди. Вилоят раиси ушбу (хабарда келгуси ҳафта дейилган, чунки унда бугун бошланган ҳафта назарда тутилган) ҳафта рус ҳарбийлари ҳужуми Луганскка қаратилишини маълум қилган.\n«Кейинги ҳафта оғир бўлиши мумкин. Балки сизни қутқариш учун охирги имкониятдир. Босқинчилик. Эрталаб кўзингизни очганингизда даҳшатли бомба овози эшитилиши мумкин. Сиздан талаб қилинадиган ягона нарса — тирик қолиш. Украина Қуролли кучлари руслар билан учрашишга тайёр, шунда ‘меҳмонлар’ тезда уйларига қочиб кетишни хоҳлашади», — дейди Гайдай.\nҚозоғистонда президент қариндошлари қатор лавозимларни эгаллай олмайдиган бўлади.\nҚозоғистон адлия вазири Канат Мусин мамлакат президенти Қосим-Жўмарт Тўқаевнинг қариндошлари қандай лавозимларга даъвогарлик қила олмаслиги бўйича маълумот берди.\nТўқаевнинг куёви яқин келажакда Қозоғистоннинг Болгариядаги элчиси лавозимидан озод қилинади.


Quva.uz - Қува туманида мева-сабзавотчилик борасида амалга оширилаётган ишлар билан танишиш мақсадида пресс-тур бўлиб ўтди.\nҚува туманида мева-сабзавотчилик борасида амалга оширилаётган ишлар билан танишиш мақсадида пресс-тур бўлиб ўтди.\n2022-04-27 21:01:00 40\nҚува туманида 13309 гектар боғ ва сабзавот етиштириладиган майдонлар мавжуд бўлиб, 2022 йилда туманимиз меҳнаткашлари томонидан 250,5 минг тонна ҳар хил турдаги мева-сабзавот маҳсулотлари етиштирилиши режалаштирилмоқда.\nЖумладан, сабзавот маҳсулотлари 156,6 минг тонна, полиз маҳсулотлари 8,5 минг тонна, дуккакли дон маҳсулотлари 2,8 минг тонна, мева маҳсулотлари 76,6 минг тонна, узум 5,9 минг тонна ҳамда гилос 19,9 минг тоннамаҳсулотлар етиштирилиши режалаштирилган.\nҚува туманида ОАВ вакиллари, журналист ва мустақил блогерлар иштирокида ўтказилган Пресс-тур давомида Қува туманида мева-сабзавотчилик борасида амалга оширилаётган ишлар, боғдорчилик фермер хўжаликлари фаолияти билан танишдилар.\nМазкур етиштирилган мева-сабзавот маҳсулотларини сақлаш ва қайта ишлаш борасида олиб борилаётган ишлар ҳам назардан четта қолмади. Жумладан тумандаги мавжуд музлатгичли омборхоналар ва қайта ишлаш корхоналари фаолияти билан танишдилар.\nБугунги кунда туманда мева-сабзавотларни экспортини амалга оширишда мавжуд қуввати 6350 тонна бўлган 29 та музлаткичли омборхоналардан самарали фойдаланиш кўзда тутилган бўлиб, жорий йилда янги 3 та корхоналар томонидан 5000 тонна сиғимга эга бўлган музлаткичли омборхоналар ишга туширилиши режалаштирилган.\nЎтказилган пресс-тур давомида ташриф буюрувчилар мазкур соҳада етарли маълумотларга эга бўлдилар. Соҳада амалга оширилиши режалаштирилган янги лойиҳалар ҳақида ҳам мутахассислар томонидан ахборот бериб ўтилди.


Бишкекда Осиё ўйинлари тайёргарлигига бағишланган форум ўтказилмоқда\n3 май, 2018, 10:44 1144\nОсиё ўйинлари нафақат қитъа миқёсида, балки жаҳон спорт оламида ҳам катта воқелик ҳисобланади. Бу сафарги мусобақа август ойида Индонезиянинг Жакарта ва Палембанг шаҳарларида бўлиб ўтади. Ўйинлар 1951 йилдан буён Осиё мамлакатлари спортчилари иштирокида ҳар тўрт йилда бир марта ўтказилади. Мусобақа Осиё Олимпия Кенгаши шафелигида ташкил қилинади.\nАйни кунларда Бишкек шаҳрида Ғарбий ва Марказий Осиё мамлакатлари учун ушбу муҳим мусобақага тайёргарлик масалаларига бағишланган форум ўтказилмоқда. Тадбир Қирғизистон Миллий олимпия қўмитаси президентининг табрик сўзлари билан бошланди.\nМазкур форум кун тартибидан шунингдек, Миллий олимпия қўмиталарининг Олимпиада-2020 га кўраётган тайёргарлиги, федерациялар ва спортчилар билан ишлаш, оммавий ахборот воситаларининг иши ва уларнинг Осиё ўйинлардаги роли каби мавзулар ҳам ўрин олган.\nФорум иштирокчилари Осиё ўйинлари учун делегация таркибини тасдиқдан ўтказадилар, шунингдек, уларга Халқаро Олимпия Қўмитасининг янги қонун-қоидалари тушунтирилади. Форум давомида III ёзги ўсмирлар Олимпия ўйинлари ва 2020 йили Токиода ўтказиладиган Олимпия ўйинларига боғлиқ турли масалалар ҳам кўриб чиқилади.\nБундан ташқари, форум доирасида 500 нафар мактаб ўқувчиси иштирокида «Fun Run» югуриш баҳслари, Олимпиада-2020 ташкилий қўмитасининг тақдимоти ҳам бўлиб ўтади.\nУшбу форум Халқаро Олимпия Қўмитаси, Осиё Олимпия Кенгаши ва Олимпия бирдамлиги томонидан ташкил этилган бўлиб, унда Ўзбекистон, Тожикистон, Қозоғистон, Туркманистон, Афғонистон, Ироқ, Эрон, БАА, Қатар, Яман, Саудия Арабистони, Иордания, Фаластин, Уммон, Баҳрайн ва бошқа мамлакат вакиллари иштирок этишмоқда.


САЙЁР ҚАБУЛ ТЕРМИЗДАН БОШЛАНДИ\nМудофаа вазирининг тарбиявий ва мафкуравий ишлар бўйича ўринбосари генерал-майор Азизбек Икрамов бошчилигидаги масъул мансабдор шахслардан иборат гуруҳ Жануби-ғарбий махсус ҳарбий округда сайёр қабуллар ўтказмоқда.\nДастлабки қабул Сурхондарё вилояти Термиз гарнизонида жойлашган «Оила маркази»да, Шеробод тумани ва Какайди қўрғонида жойлашган ҳарбий қисмларда бўлиб ўтди.\nҚабул давомида Мудофаа вазирлиги марказий аппаратидан иборат ишчи гуруҳ баробарида округ қўмондонлиги масъул офицерлари ҳарбий хизматчилар ва уларнинг оила аъзолари ҳамда ҳарбий пенсионерларнинг мавжуд муаммолари, талаб, таклиф ва эҳтиёжларини ўрганиб, уларга амалий кўмак бериш юзасидан иш олиб бормоқда.\nТурфа мурожаатлар билан сайёр қабул гуруҳига юзланаётган юртдошларимизнинг оғири енгил, узоғи яқин бўлмоқда. Хусусан, саломатлиги туфайли йиллар давомида азият чекиб келаётган собиқ командир, нафақадаги подполковник Ғарибжон Сафаровнинг сайёр қабул гуруҳининг ташаббуси ва беминнат ёрдамидан кўнгли тўлди. У июнь ойининг биринчи ўн кунлиги ичида псориатик артрит ташхиси билан Мудофаа вазирлиги Марказий клиник госпиталида даволанадиган бўлди. Агар зарурат туғилса, ҳатто хориж шифохоналарига ҳам йўлланма олиши таъкидланди.\n– Сайёр қабул бўлишини эшитиб, Сариосиёдан Термиз шаҳрига келдим. Турмуш ўртоғим ҳарбий хизматчи эди. Бевақт вафот этган, – дейди Гулжамол Улашева. – Ҳозирда оилавий шароитимиз оғир аҳволда. Мудофаа вазири ўринбосари билан учрашиб, оиламизни қийнаётган муаммоларни баён этдим. У киши менинг мурожаатимни тинглаб, зудлик билан муаммоимни ҳал этди. Бунинг учун барча ташаббускор, фидойи инсонларга раҳмат айтаман.\nМудофаа вазирлиги ташаббуси билан фуқаро Гулжамол Улашеванинг хонадони ва фарзандларининг моддий эҳтиёжларини таъминлаш масаласи Сариосиё туманида жойлашган ҳарбий қисм қўмондонлиги томонидан ҳал қилинди:\n– Мазкур фуқаронинг оилавий шароити ўрганиб чиқилади ва ҳарбий қисмимиз томонидан уларнинг каму кўстлари мунтазам тўлдириб борилади, – дейди қисм командирининг тарбиявий ва мафкуравий ишлар бўйича ўринбосари подполковник Бегзод Раҳимов. – Эндиликда улар ҳар жиҳатдан эътиборга олиниб, моддий қийинчиликларсиз ҳаёт кечиришади.\nЎзини қийнаб турган масала бўйича сайёр қабулга келаётган юзлаб фуқаро мамнун: оғири енгил, мушкули осон.\n– Вилоят марказий банк бошқармаси вакиллари менга тадбиркорликни бошлашим ва имтиёзли кредит олишим учун муҳим йўл-йўриқлар кўрсатди, – дейди Дилшода Шодиева. – Турмуш ўртоғим – ҳарбий хизматчи. Мен хусусий тадбиркорлик орқали оилавий даромадимизга ўз ҳиссамни қўшмоқчиман.\n– 2004 йил ҳарбий хизматни бошлаганман, – дейди кичик сержант Нилуфар Абдиева. – Маълумки, ҳарбий хизматда қолиш ёши чегараланган. Хизмат шартномам тугашига ҳали уч йил бор. 45 ёшга тўлишим муносабати билан нафақага чиқиш-чиқмаслигим муаммо бўлиб турган эди. Мудофаа вазири ўринбосари томонидан ушбу масаланинг ижобий ечими топилди ва мен бундан ниҳоятда мамнунман.\nҲарбий хизматчилар ва уларнинг оила аъзолари, кенг жамоатчилик билан сайёр қабуллар давом этмоқда.


1.Ўқув таътилига юборилган ходимга ўртача ойлик иш ҳақи қандай ҳисобланади? 2.Агар нотўғри ҳисобланган бўлса, 2016 йил учун қайта ҳисоб-китоб қилиниши ҳамда солиқ бўйича ҳисоботлар қайта топширилиши керакми? 3.Ходимга кўп ўртача ойлик иш ҳақи ҳисобланган бўлса, ортиқча ҳисобланган иш ҳақи қай тартибда қайтарилади?\n2016 йил январида корхона ходими Корпоратив бошқарув марказига магистратурага ўқишга юборилди. Унга ўқув таътили даврида Вазирлар Маҳкамасининг 11.03.1997й. 133-сонли қарорининг 6-иловаси “Ўртача ойлик иш ҳақини ҳисоблаб чиқариш тартиби”нинг 5-бандига асосан иш ҳақи ҳисобланди. Иш ҳақини ҳисоблашда ходимнинг ўқув таътилдан охирги икки ойи ноябрь, декабрь ойларидаги иш ҳақи, устама ҳақи, рағбатлантириш, меҳнат таътили ва бошқа тўловлари олинган, яъни - лавозим маоши 1 503 686 сўм; - устама ҳақи 1 127 765 (ноябрь) ва 717 668 (декабрь) = 1 845 433 сўм; - рағбатлантириш (декабрь) = 3 007 372 сўм; - меҳнат таътили (декабрь) = ((1 503 686 оклад+35 671 028/12ой) /25,4х24 таътил куни) =4 229 544 сўм; - меҳнат таътилида бериладиган моддий ёрдам (декабрь) = 1 503 686 сўм; - овқат пули 100 000 (ноябрь) ва 63 636 (декабрь) = 163 636 сўм.\nСиз юқорида келтирган ҳолатни ўқув таътили деб ҳисоблаб бўлмайди. Ўқув таътили ўқишга киришга тайёргарлик учун ва олий ўқув юртида кечки шаклида ёки сиртдан таълим олаётганларга ўқув юртларидаги сессиялар учун тақдим этилади (МКнинг 256-м.).\nКелтирилган ҳолатда ходим малака оширишга юборилган деб ҳисобланади.\nМалака ошириш мақсадида ходимни ишдан озод этиш шартлари, шунингдек ана шу давр учун тўланадиган кафолатли тўловлар миқдори жамоа шартномаларида белгилаб қўйилади, лекин бу тўлов миқдори ўртача иш ҳақидан кам бўлмаслиги керак (МКнинг 166-м.). Малака оширишга юборилган ходимга ушбу кафолатлар қўлланиши учун корхона раҳбари ходимни малака оширишга юбориш тўғрисида буйруқ чиқарган бўлиши керак.\nЎртача ойлик иш ҳақини ҳисоблаб чиқариш тартиби ВМнинг 11.03.1997й. 133-сонли қарорининг 6-иловасида келтирилган. Унга мувофиқ малака ошириш даври учун ўртача ойлик иш ҳақи кейинги икки календар ойидаги ўртача ойлик иш ҳақидан келиб чиқиб белгиланади. Агар малака ошириш даврида ходимга белгиланган тариф ставкалари, лавозим маошлари миқдорлари оширилса меҳнатга ҳақ тўлашнинг янги шартларидаги корхонанинг ишлаган кунларига тўғри келган иш кунларининг амалдаги сони учун тўловлар қайта ҳисобланади.\nСиз келтирган маълумотлар асосида сўнгги 2 ой (2016 йил ноябрь ва декабрь ойлари) учун ўртача иш ҳақи ((1 503 686 + (1 845 433 + 3 007 372+35 671 028/12ой) /25,4х24 +1 503 686 +163 636)/2) тенг бўлади.\nУшбу ҳолатда жами тўловлар суммани йиғиндисини икки (ой)га бўлганда ҳам айнан шу натижага келинади.\n2. Ҳисоб-китобларда хатоликларга йўл қўйилган бўлса, сиз даъво қилиш муддати ичида (5 йил) аниқлаштирилган солиқ ҳисоботини тақдим этиш ҳуқуқига эгасиз (СКнинг 46-м.). Агар хатоликлар бўйича аниқлаштирилган солиқ ҳисоботи мустақил равишда тақдим этилмаса, бюджетга ва бюджетдан ташқари мақсадли жамғармаларга қўшимча тўладиган солиқлар солиқ текшируви натижалари бўйича мажбурий равишда ундирилади.\n3. Қонунчиликда ходимнинг розилигисиз иш ҳақидан ушлаб қолиш мумкин бўлган ҳолатлар рўйхати белгиланган бўлиб (МКнинг 164-м.), улардан бири ҳисоб-китобдаги хатолар натижасида ортиқча тўланган суммани қайтариб олиш учун ушлаб қолишдир. Бундай ҳолларда иш берувчи ҳақ тўлаш нотўғри ҳисоблаб чиқарилган кундан бошлаб бир ойдан кечиктирмасдан ушлаб қолиш ҳақида фармойиш беришга ҳақлидир. Агар бу муддат ўтиб кетган бўлса, у ҳолда қарз суд тартибида ундирилади. Иш ҳақини ҳар гал тўлаш вақтида ушлаб қолинадиган ҳақнинг умумий миқдори ходимга тегишли бўлган меҳнат ҳақининг эллик фоизидан ортиб кетмаслиги лозим.\nЁки умумий қоидага кўра, ходимнинг ёзма розилиги билан ортиқча тўланган суммалар у аризасида кўрсатган миқдорда ушлаб қолиниши мумкин.


Оилавий тадбиркорлик – давлат иқтисодига кўмак\n25 апрел 2020 292\nСўнги йилларда хотин-қизларнинг жамиятдаги ўрнини мустаҳкамлаш, уларнинг бандлигини таъминлаш, давлат бошқарувидаги фаоллигини ошириш борасида тизимли ишлар олиб борилмоқда.\nБухоро вилояти ИИБ Хотин-қизлар масалалари бўйича бўлими ходимлари томонидан айни шу мақсадларда жойларда тарғибот тадбирлари ташкил этилмоқда.\nВилоят 3-секторига қарашли Вобкент туманида ўтказилган ўрганишлар давомида тумандаги тадбиркор Б.Қўчқоров раҳбарлиги остида фаолият юритаётган “Премьер текстил Вабкент” МЧЖ оилавий корхонаси фаолияти ўрганилди.\nКорхонада 8 нафар хотин-қизлар карантин қоидаларига амал қилган ҳолда трикотаж махсулотларини ишлаб чиқариш билан шуғулланмоқдалар. Бу аёллар юртимизда кечаётган синовли кунларда ҳалол меҳнат қилиб, биринчи ўринда оиласи, халқимиз ва юритимиз иқтисодиётига ўзларининг оз бўлсада ҳиссаларини қўшиб келмоқдалар.\nЎрганишлар давомида карантин ҳолатида Республика махсус комиссияси қарорига мувофиқ тўсиқсиз эркин ҳаракатланишга рухсат берилган тадбиркорлик фаолияти билан боғлиқ муаммоларни ҳал қилиш, ҳар томонлама қўллаб-қувватлаш бўйича суҳбатлашилди.


Акбаржон Жалилов Россия фуқаролигидан маҳрум этилди\n20:27 / 21.04.2017\nРоссия Ички ишлар вазирлиги Санкт-Петербург метросидаги теракт ижрочилигида гумон қилинаётган келиб чиқишига кўра қирғизистонлик Акбаржон Жалиловни фуқароликдан маҳрум этди. Бу ҳақда ТАСС агентлиги Россия ИИВнинг расмий вакили Ирина Волкка асослани хабар берган.\nИрина Волкнинг маълум қилишича, Санкт-Петербург Смольнинск туман суди Акбаржон Жалиловнинг отаси Россия фуқаролигига кириш пайтида ёлғон маълумотлар тақдим этганини аниқлаган.\nШундай қилиб, Акрам Жалиловга фуқаролик тақдим этилиши тўғрисидаги қарорнинг бекор қилиниши автоматик тарзда унинг ўғли Акбаржонни ҳам фуқароликдан маҳрум қилишга асос бўлган.\n3 апрель куни Петербург метросида «Сенная площадь» ва «Технологический институт» бекатлари ўртасида портлаш рўй берди. Вагонда 300–500 г тротилли эквивалентдаги портловчи қурилма ҳаракатга келган. Портлаш қурбонлари сони 16 нафарни ташкил қилган.\nБу иш бўйича олиб борилган текширув ишлари давомида 10 киши ҳибсга олинган. Асли қирғизистонлик бўлган Аброр Азимов ва унинг акаси Акрам Азимов ушбу теракт ташкилотчилари сифатида айбланмоқда.\nФСБ маълумотига кўра, Акрам Азимов Туркиядаги террорчи гуруҳ юборган пулларни теракт ташкиллаштириш учун етказиб берган. Унинг ўзи террорчилик фаолияти билан шуғулланганини инкор этмоқда.


Сийрат ва тарих – Ислом Нури\nБўлим: Сийрат ва тарих\nТеррорчилик – Ғарб маҳсулотидир!\nМуаллиф: Ҳамди Шафиқ\nҲақиқат ва ботил ўртасидаги кураш инсоният тарихининг ҳар саҳифасида из қолдирган. Жаҳолат гирдобига ғарқ бўлганлар қонли, Ислом нурига мушарраф бўлганлар эса порлоқ саҳифаларини ёзганлар. Совуқ уруш даври тугаб, бутун дунёга жар солган Шўролар Иттифоқи қулагач, Христиан Ғарб қаршисида душман қолмади. Христиан Ғарб бутун дунёга зўравонлик ва шиддат уруғини сочиш билангина яшай олар, унинг одамийлик, адолат ва тенглик ҳақида баландпарвоз гаплари ва илгари сураётган “ғоялари” чўпчакдан бошқа нарса эмас эди.\nАйюб ва Юнус алайҳимассаломларнинг қиссалари\n1. Айюбнинг қиссаси фарқли қиссадир\nАйюбнинг қиссаси Қуръон Каримда ўзига хос фарқли қиссадир. У қисса Аллоҳ неъматларининг сабрли, шукронлар келтирган мўмин бандалари ва Севимли пайғамбарларида кўриниш қиссасидир. Айюбнинг ҳисобсиз молу қўйлари, туялари, ерлари ва севимли фарзандлари бор эди. Айюб шу нарсаларда синалди ва уларнинг ҳаммаси қўлидан кетди. Кейинроқ эса баданида синалди: танасида Аллоҳни зикр қиладиган тили ва қалбидан бошқа барча аъзолари касалланди. У шаҳарнинг бир четида яккаланди. Ёнида унга меҳрибонлик қиладиган хотинидан бошқа кимса қолмади. Хотини ҳам муҳтож бўлгани учун бировларнинг хизматларини қилиш учун кетар эди (Бу жумлалар аллома ибн Касирнинг тафсиридан иқтибос қилинди).\nЗакарийё алайҳиссалом қиссаси\n1 — Закарийёнинг солиҳ фарзанд тилаб қилган дуоси\nАллоҳнинг бандаларига бўлган неъматлари ва барча нарсани қамраб олган қудратининг белгилари Закарийё алайҳиссаломнинг солиҳ, мақбул, саховатли, тақволи ҳамда ўзига ва Яъқуб хонадонига меросхўр бўладиган ва Аллоҳ йўлига даъват этадиган фарзанд тилаб қилган дуосида намоён бўлди. У пайтда Закарийё алайҳиссалом қариб қолган, суяклари заифлаган, соч-соқоли оқарган, хотинининг фарзанд кўришидан умид қолмаган эди. Аллоҳ таоло унинг дуосини қабул қилиб, одамларнинг гумонлари ва тарихий тажрибаларини пучга чиқарди.\nАллоҳ таоло Закарийёга ақилли фарзанд ато этди. Унда болалик чоғиданоқ камолот, ҳикмат, ҳилм, билим, аломатлари кўринди.\nЗайнул Обидин Алий ибн Ҳусайн\nШайтон нима учун яратилган?\nБолалар, биз биринчи дарсда ўкидикки, Аллох одамларни яратмасдан олдин фаришталар билан бирга ИБЛИСни хам яратган. Иблис жин ва шайтонларнинг отаси бўлади. Аллох Иблисни оловдан яратган. Иблис (Шайтон) – жуда ёмон махлук. У Аллохнинг айтганини килмайди. Хеч кимга бўйсунмайди. Факат ёмон ишларни килади. Яхши одамларни ёмон кўради.\nАллох Одам отамизни яратгандан сўнг фаришталарга: «Одамга сажда килинглар!» – деб буюрди. Хамма фаришталар дархол Одам алайхиссаломга хурмат саждасини бажо килдилар. Ўшанда Иблис хам фаришталарнинг орасида эди. Бирок у Одам Атога сажда килмади. Аллох ундан сен нима учун Одамга сажда килмадинг, деб сўраганда у: «Мен Одамдан кўра яхширокман-ку», – деди.\nУларнинг бошқа яна бир шубҳалари бор.


«Ucell» билан ҳаёт сифати ҳар ерда мавжуд ва барчага фойдали\n«Ucell» билан ҳаёт сифати ҳар ерда...\n08.10.2019 10:12 0 1734\nФото: Компания матбуот хизмати\nICTEXPO 2019 кўргазмасидан бир мунча вақт олдин Бухоро вилоятининг Ғиждувон туманида («Ucell» савдо белгиси остида) «COSCOM» МЧЖ Бош директор в.б. Владимир Кравченко абонентлар билан суҳбати акс этган видео тасвирни ижтимоий тармоқларда илиқлик билан қабул қилишди.\nШу сабабли, «Ucell» кўргазма пештахтасида кўргазмага ташриф буюрганлар Владимир Владимировични таниб, унга тўғридан-тўғри савол бериш имкониятига эга бўлишди. Компания раҳбари катта мамнуният билан соф ўзбек тилида мулоқотда бўлиши аллақачон бизнинг абонентларни заррача ҳам ажаблантирмай қўйди.\nДавлат раҳбарининг кўрсатмаларини амалда бажариш мақсадида, «Ucell» раҳбарияти Компания абонентлари билан мулоқотда бўлиб, истъмолчиларнинг талаб ва истакларини ўрганиб чиқиш учун доимий равишда вилоятларга чиқиб туради.\nБу эса оддий ҳолат бўлиб қолди.\nШу кунларда бу каби учрашув Фарғона водийсида бўлиб ўтди. Компания вакиллари Фарғона вилоятининг Қува туманига ва Андижон вилоятининг Қўрғонтепа туманига ташриф буюришди.\nҚува туманининг «Акбаробод» қишлоқ фуқаролар йиғинидан келган «Ucell» абоненти компания раҳбариятининг Қўқонга қилган ташрифи чоғида улар билан танишгани ҳақида сўзлаб берди. Улар ҳам Бухорода бўлиб ўтган учрашув ҳақидаги видео тасвирни кўришган, шундан сўнг Компания раҳбарининг саҳифасини ижтимоий тармоқларда топиб, таклифнома кўринишидаги хат ёзишган.\n«Ucell-Farg’ona» минтақавий бўлимининг раҳбари Икром Бурхонов бошчилигидаги Компаниянинг бир гуруҳ ходимлари Қувага таршриф буюришди.\nМутахассислар муаммони жойида ўрганиб чиқиб, уни ҳал қилиш йўлини топишди. Аҳоли пунктининг уяли алоқа тизимини техник жиҳатдан замонавийлаштириш «Ucell»нинг 2020 йил режаларига киритилди.\nАндижон вилоятининг Қўрғонтепа туманидаги «Ucell»нинг содиқ мижозлари сони «Ucell-Andijon» минтақавий бўлимининг раҳбари Бахтиёржон Турдиев ҳамда ҳамкасбларининг таршрифидан кейин сезиларли даражада ошди. Улар абонентларнинг 4G алоқасини созлаш ишларини амалга ошириш борасида ёзган мурожаатига жавобан «Наврўз» қишлоқ фуқаролар йиғинига ташриф буюришди.\nЭнди Қўрғонтепада иккита 4G антенналари ўрнатилган ва учрашувда туман аҳолиси таъкидлаганидек, «энди телефонларимизда сониясига 10 Мб тезлик кўрсатмоқда». Компанияга йўллаган хат муаллифи Нодирбек Ганиевнинг айтишича: «Мен ўзим компаниянинг содиқ ва холис абонентлариданман ва барча танишларим ва яқинларимга фақат «Ucell» алоқасидан фойдаланишини айтаман».\nПрезидентимиз ахборот технологиялари ва коммуникациялари тизимида амалга оширилаётган ишларнинг таҳлили, соҳани жадал равишда ривожлантириш бўйича қўшимча чора-тадбирларни аниқлашга бағишланган мажлисда «Ахборот технологиялари ва коммуникациялари барча соҳаларни жадал ривожлантиришга ёрдам беради ва инсонлар учун қулайликлар яратади» деб таъкидлаб ўтганлар.\nБиз «Ucell» компанияси томонидан жорий этилаётган замонавий технологиялар ёрдамида ҳаётнинг энг сифатли тарафи ҳар ерда ҳар бир инсон учун мавжуд бўлиб, фойда келтиришига интиламиз.\nИқтисодиёт 14/02, 22:11\n«Ўзмиллийбанк» ходимлари малакасини ошириш учун нималар қилинмоқда?\nИқтисодиёт 11/02, 13:39\n«Ўзмиллийбанк» бошқарувида ёшлар ўрни ошмоқда


Ўзбекистон ФИФА қарорига муносабат билдирди\nБугун Ўзбекистон Футбол Федерацияси ФИФА Ижроия қўмитасининг 2012 йилги 20 ёшгача бўлган қизлар ўртасидаги Жаҳон чемпионатини ўтказиш ҳуқуқини Ўзбекистондан олиб Японияга берилиши борасидаги қарорига муносабат билдирди.\nЎзбекистон Футбол Федерацияси (ЎФФ)нинг расмий сайтида хабар қилинишича, ФИФА бош котиби Жером Вальке Чемпионатга мезбонлик қилиш ҳуқуқи Ўзбекистондан олиб қўйилгани борасида ЎФФ Президенти номига расмий мактуб йўллаган.\nМактубда “20 ёшгача бўлган қизлар ўртасидаги Жаҳон чемпионати Ўзбекистонда ташкил этиладиган бўлса, унинг ФИФА стандартлари асосида ўтказилишига эришиб бўлмаслиги” айтилган.\nЎФФ матбуот котиби Санжар Ризаевга кўра, “Мактубда бундан бошқа изоҳ ёки сабаб кўрсатилмаган”.\nРизаевнинг сўзларига кўра, Ўзбекистон Футбол Федерацияси бу борада ФИФА билан баҳслашмайди ва унинг бу қароридан тўғри хулоса чиқаради.\n“Биз бу мусобақани ўтказишни жуда ҳам хоҳлаган эдик. Аммо мусобақани биздан олиб қўйишди. Нима бўлган тақдирда ҳам бу билан ҳаёт тўхтаб қолмайди ва вақт ўтиши билан биз ФИФА стандартлари асосида мусобақа ўтказадиган даражага етамиз”, - дейди ЎФФ матбуот котиби.\n2012 йилги 20 ёшгача бўлган аёллар ўртасидаги футбол чемпионатига мезбонлик қилиш дастлаб Ветнамга берилган эди.\nЖорий йилнинг 3 март куни ФИФА Ветнамнинг чемпионатни ўтказишга тайёр эмаслиги важидан мезбонликни Ўзбекистонга топширди.


Мароккода 9 фарзанднинг отаси бир умр бепушт бўлганини билиб, ажрашишга ариза берди - 26.04.2018, Sputnik Ўзбекистон\nМаълум бўлишича, эркак ҳали ўсмирлик чоғларидаёқ фарзанд кўриш имкониятидан маҳрум бўлган экан 26.04.2018, Sputnik Ўзбекистон\n17:19 26.04.2018 (янгиланди: 17:20 26.04.2018)\nМаълум бўлишича, эркак ҳали ўсмирлик чоғларидаёқ фарзанд кўриш имкониятидан маҳрум бўлган экан\nТОШКЕНТ, 26 апр — Sputnik. Марокко фуқароси 35 йиллик турмушдан сўнг, тўққиз фарзандли бўлгач, ўсмирлик чоғидаёқ бепуштлик дардига йўлиққанидан хабар топди. Бу ҳақда Спутник Қирғизистон Khaleej Times араб нашрига таяниб хабар бермоқда.\nНашр хабарига кўра, маҳаллий университетлардан бирининг профессори Сиди-Слиман стандарт тиббий кўрикдан ўтганидан кейин ушбу можаро авж олган. Таҳлил натижаларида четга чиқишлар борлигини сезган уролог уни тўлиқ текширувдан ўтишга йўллаган.\nХудди ўша вақтда эркак ўсмирлик давридан буён фарзандли бўлиш имкониятидан маҳрум бўлгани аниқлашади. Бунга ишонмаган марокколик бошқа клиникаларда ҳам анализ топшириб кўради, аммо натижалар ҳамма жойда бир хил эди.\nШокка тушган профессор рафиқасини бевафоликда айблаб, судга ажримга ариза топширади. У шунингдек барча фарзандлардан расман воз кечишни режалаштирмоқда.\nМаълумотга кўра, судда ишни кўриш давомида тиббий консилиум ўтказилган ва бу жараён аризачининг ҳақлигини тасдиқлаган.


Мурожаатлар ечим топмоқда – Сурхон тонги\nБош саҳифа / Жамият / Мурожаатлар ечим топмоқда\nМай 4, 2018\tЖамият Изоҳ қолдириш 756 Кўрилди\nБугуннинг долзарб мавзуларидан бири, жойларда ташкил этилаётган сайёр қабуллар бўлиб, унда асосан аҳолини ўйлантириб келаётган муҳим масалалар тегишли идоралар раҳбарлари томонидан ўз ечимини топади.\nШу жиҳатдан, аҳолиниг манфаатларини қамраб олган сайёр қабул ва халқ қабулхоналари халқнинг эътиборида бўлиб келмоқда.\nКуни кеча Термиз шаҳрида навбатдаги Ўзбекистон Республикаси Президенти Девони масъул ходимлари, вилоят ҳокимлиги ва “Халқ қабулхонаси” ходимлари ҳамда Термиз шаҳри, Термиз, Ангор, Музработ туманларининг мавжуд секторлар ва барча мутасадди идоралар раҳбарларининг фуқаролар билан сайёр қабули бўлиб ўтди. Унда 100 дан ортиқ уй-жой, бандлик, томорқа, коммунал, кредит, тиббий соҳаларга оид мурожаатлар билдирилди. Мурожаатлар мазмунидан келиб чиқиб, тегишли идора вакилларига қонуний ижроси юзасидан топшириқлар берилди, айримлари шу жойнинг ўзида ечим топди.\n— 2016 йилдан буён саломатлигимдан шикоятим бор. Даволандим, аммо асорати қолмаслиги учун босқичма-босқич даволаниб боришим зарур эди. Бунга эса имкониятим етмайди. Вилоятимиз раҳбарига минг раҳмат, мени қўллаб-қувватлагани учун. Соғлиқни сақлаш бошқармаси раҳбари билан шу ернинг ўзида муаммомни ҳал этишди,—дейди шерободлик Дилбар Шерматова.\nМузработлик Хўжақул Худоёров эса маҳалла томорқалари учун сув танқислиги юзасидан қилган мурожаати ижобий ҳал бўлганидан жуда мамнун.\nУшбу кенгайтирилган гуруҳ томонидан ҳудудлар кесимида жорий йилнинг 3 май кунига қадар Сариосиё, Денов, Шеробод ва Қумқўрғон туманларида ҳам сайёр қабуллар бўлиб ўтди.\nОлдинги Паспортлар топширилди\nКейинги Жасорат соҳибларига эҳтиром


«Twitter» асосчиси ўзининг шахсий ноутбуги йўқлигини...\n25.05.2018 20:06 0 1201\n«Twitter» ижтимоий тармоғи бош директори Жек Дорси ноутбукдан фойдаланмаслигини маълум қилди. Бу ҳақда у Сиднейда бўлиб ўтган анжуманда сўзлаб берган, деб хабар беради «NV.ua».\nЯнгиликлар мухбири Деб Найт томонидан онлайн-хавфсизлик масаласида берган саволига жавобан «менинг ноутбугим йўқ, мен доим барча ишни смартфонимда бажараман», — деган Дорси. Ўз саволида Найт «Facebook» асосчиси Марк Цукерберг ўз ноутбугини веб-камерасини яришиб қўйганлигини мисол қилиб келтирган.\nДорси клавиатурадан фойдаланиш ўрнига, овозли хабарларни матнга ўгирадиган функцияларни маъқул кўради. Бироқ Дорси ноутбукдан хавфсизлик нуқтаи назаридан эмас, балки шунчаки иш ва яшаш тарзида смартфонга ўрганиб қолганлиги учун ундан фойдаланмайди.\n«Ўйлашимча, буларнинг барчаси бизнинг вақтимизни ўғирлайди. Бизда мавжуд қурилмаларда кўплаб қизиқарли нарсалар бор, шу сабабли унга «ўралашиб» қолиш мумкин. Шундан келиб чиқиб шахсий тажрибамда ҳеч қачон эрталаб туришим билан телефонимни текшириб кўрмайман, аввал ишга бораман. Шунингдек, бошқалардан келадиган хабарлар овозини ўчириб қўйганман», — дейди Дорси.\nТwitter ноутбук Жек Дорси


Берлиндаги фожиа: Байрамга чиққан кишилар уйга қайтмади\n12:49 / 20.12.2016\n19 декабрь куни кечқурун Берлин шаҳри марказида юк машинаси орқали содир этилган теракт оқибатида 12 киши ҳалок бўлди ва 48 киши жароҳатланган ҳолда шифохонага ётқизилди. Юк машинаси бир қатор дипломатик миссиялар жойлашган гавжум туман ҳудудида тўпланган одамлар устига юриб борган. Юк машинаси ҳайдовчиси Афғонистон ёки Покистондан келган қочқин бўлган, у машинани ўғирлаган, машина ичида польшалик ҳайдовчи жонсиз ҳолда топилган.\nУ воқеа жойидан қочиб яширинишга ҳаракат қилган, аммо тез орада полициячилар қўлига тушган. Айни вақтда у сўроқ қилинмоқда.\nҲукумат вакиллари бу ҳодисани теракт сифатида баҳоламоқда. Берлин полицияси бу ҳодиса қасддан амалга оширилганини тасдиқлади. Ишни Германия бош прокуратураси текширмоқда.\nГувоҳларнинг маълумотларига кўра, қора рангли юк машинаси маҳаллий вақт билан соат 20:00да кайзер Вильгельм мемориал черкови яқинида ташкил этилган Рождество ярмаркаси ҳудудида бостириб келган.\nЮк машинаси 50 метр масофа бўйлаб одамларни суриб борган. Машина қўшни кўчада яна бир павильонга бориб урилган ва тўхтаган. Ниқоб таққан машина ҳайдовчиси кабинадан чиқиб, Zoologischer Garten бекати томонга чопган.\nВоқеа жойига полициячилар ва қутқарувчилар етиб келган, атрофдаги кўчаларда ҳаракат тўхтатилган. Барча жабрланувчилар шифохонага олиб кетилган.\nҲукумат хабарига кўра, жароҳатланганлар орасида хорижлик сайёҳлар ҳам бор.\nҲужум сабаби ҳозирча аниқланмади. Германия ИИВ раҳбари Томас де Мезьер бу ҳодисада теракт белгиларини қайд этган.\nБерлин полицияси раҳбари Томас Нойендорф жиноятчи машинани олиб қочгани ҳақида айтган. Ушбу жиноятчи воқеа жойидан бир неча юз метр масофада эканида фотороботи ясалиши орқали қўлга олинган.\nУшбу ҳодисадан кейин Берлин полицияси шаҳар аҳолиси ва меҳмонларини кўчаларга чиқмасликка чақирди.\nГермания канцлери Ангела Меркель ушбу ҳодисадан хабардор этилди. У ИИВ раҳбари билан доимий алоқада бўлиб турибди.\nКўплаб давлатлар ва халқаро ташкилотлар Берлиндаги воқеа юзасидан муносабат билдириб, бу хунрезликни қоралаб чиқди.\nАҚШ ва ЕИ Германияга ўз ёрдамини таклиф этди, қўшни Францияда байрам ярмаркаларида хавфсизлик чоралари кучайтирилди.\nБерлинда юк машинаси одамлар устига қасддан ҳайдаб борилгани тасдиқланди


7 МИЛЛИОН 400 МИНГ СЎМ ФОЙДА » "Жиззах овози" газетаси расмий сайти\n7 МИЛЛИОН 400 МИНГ СЎМ ФОЙДА\nМўмай даромад олиб, оилангиз иқтисодини яхшилашни истайсизми? Унда биз тавсия этаётган мўъжазгина иссиқхонада ўзингизни синаб кўринг.\nБир сотихлик иссиқхона қу-риш учун узунлиги 18-20 метр, эни 6 метр бўлган майдон танланиши маъқул. Бунинг учун тупроқ 20 сантиметр чуқурликда кавлангач, шу ернинг ўзидан эни 30-35 сантиметр, бўйи 45-50 сантиметр бўлган пойдевор кўтарилади. Шундан сўнг икки ён томонга 2,8 ёки 3 метр баландликда 8 тадан устун ўрнатилади. Устунларнинг ҳар иккитаси оралиғида баландлиги 80 сантиметр, эни эса 40 сантиметрликдаги шамоллатгич (туйнук) қолдирилиб, девор билан бекитилгач, сувоқ қилиб ташланади. Иссиқхонани ёпиш учун устунлар устига кенглиги 5-8 сантиметрликдаги металл узунасига пайвандланади. Икки томонлама қўйилганда 1 сотих ерга 36 метр металл кетади.\nБир қаватли полиэтилен плёнка билан қопланган, бир сотихлик иситиладиган иссиқхона тиклаш учун (металл, симлар, таянч устунлари, бетон қоришмалари, пайвандлаш, тупроқ ишлари) кетадиган сарф-харажат 450-500 минг сўмдан ошмайди. Бунга полиэтилен плёнка, иситиш тизими, дорилаш харажатлари қўшилса, иссиқхонанинг жами нархи 800-950 минг сўмга боради.\nПолиэтилен плёнкалар ва арматураларни "Агрофирмалар" орқали таъминотчи ташкилотлардан ёки тўғридан-тўғри савдо тармоқларидан сотиб олиш мумкин.\nЭрта баҳорги помидор кўчатлари етиштиришда маҳаллий "Ситора”, "ТМК-2”, "Авицена”, "Шарқ юлдузи”, "Дўстлик”, "Севара”, "Шафақ”, "Сурхон-142”, "Заковат”, "Нурафшон Ф1” навларини экиш тавсия этилиб, бир сотих майдонга етарли миқдорда кўчат тайёрлаш учун 350-400 грамм уруғ сарфланади. 1 кг помидор уруғининг ўртача нархи 100-120 минг сўмни ташкил қилади.\nПомидор уруғлари "Мева ва сабзавот экинлари ва картошкачилик" ИТИ ва "Ўзмевасабзавотуруғсаноати" уюшмасида ташкил этилган агрофирмалар орқали етказиб берилади.\n1 сотих ердан 80-100 мингта кўчат олинса, очиқ ерга сотиш даврида 1 дона помидор кўчатининг нархи 130-150 сўм бўлганда, жами даромад кўчат олинса, 10 миллион 400 минг сўмни ташкил қилади. Жами харажатлар (иссиқхонани қуриш, уруғлик, иситиш ва бошқалар) 3 миллион сўмни ташкил қилса, соф фойда 7 миллион 400 минг сўм атрофида бўлиши мумкин.\nЛазиз МАМАТҚУЛОВ dle 10.2 скачать , Быстрый торрент трекер КиноСвин рунета


hidoyat.uz – “Мовароуннаҳр” нашриётининг сайти - Аллоҳга суюкли амал\nАллоҳга суюкли амал\nОдам боласи турли воқеа-ҳодисалар, мушкуллик ва бало-офатлар қаршисида ожиз қолганида дарров дуога қўл очади, Яратганга илтижо қилиб, ундан мадад ва нажот сўрайди.\n"Дуо" луғатда "чақирмоқ", "ёлвормоқ" маъноларини англатади. Истилоҳда эса, инсон ўзининг заиф ва ночорлигини эътироф этиб, эҳтиёжларини Аллоҳ таолодан сўрашидир.\n"Сиздан (эй Муҳаммад!) бандаларим Менинг ҳақимда сўрасалар, (айтинг:) Мен уларга яқинман. Менга илтижо қилувчининг дуосини ижобат этурман. Бас, улар ҳам Мени (даъватларимни) ижобат (қабул) этиб, Менга имон келтирсинлар, шояд (шунда) тўғри йўлга тушиб кетсалар" (Бақара, 186).\nИнсон ҳар қандай ҳолатда Аллоҳдан сўраши керак.\nҲадисда, "Албатта, Раббингиз ҳаёли, саховатли Зотдир. Бандаларидан бири қўл кўтариб дуо қилганида, унинг қўлларини бўш қайтарищдан ҳаё қилади", дейилган.\nБолаларимизни ёшликдан дуога қизиқтиришимиз, ҳар бир нарсани Аллоҳдан сўраш кераклигини уларнинг онгига сингдириб боришимиз зарур.\nҲалқумни пок қилиб, ихлос, тавба, илтижо билан сўралган дуо қабул бўлади. Расулуллоҳ (соллаллоҳу алайҳи ва саллам) айтадилар: "Кимда-кимнинг дуоси гуноҳ ишдан ва қариндошлари билан алоқасини узишдан бошқасига бўлса, Аллоҳ унга учта нарсадан бирини албатта ато этади: ё банданинг дуосини тез фурсатда ижобат қилади ёки унинг савобини охират учун захира қилиб олиб қўяди ёхуд шу дуоси муқобилида бир ёмонликни ундан даф этади". Шунда саҳобалар: "Унда дуо қилишни яна ҳам кўпайтирамиз", дейишди. Расули Акрам (соллаллоҳу алайҳи ва саллам): "Аллоҳ сизникидан кўра кўпроқ ато қилади", дедилар (Абу Довуд, Термизий ривоятлари).\nДемак, инсон дуода давомли бўлса, Аллоҳга хуш ёқадиган суюкли ибодатни адо этади.\nГулчеҳра ХАЙРУЛЛОҲ қизи,


Омонатдорлик соф табиий хулқдир. Ҳеч бир инсоннинг аслий табиатида хиёнат қилиш деган салбий ахлоқ бўлмайди. Саййидимиз Муҳаммад саллоллоҳу алайҳи ва саллам болаликларидан то рисолат давригача ҳам омонатдорлик давоми...\n3 йил аввал 1639 siyrat.uz\n2 йил аввал 1611 siyrat.uz\n2 йил аввал 1609 siyrat.uz\nРасулуллоҳ соллаллоҳу алайҳи васаллам ҳижрий еттинчи йили Зул-қаъда ойида Макка сари йўлга чиқдилар. Ўтган йили мана шу ойда мушриклар у Зотни Маккага киришдан тўсишган эди. Ўтган йили Маккага бориб, эҳром давоми...\n8 йил аввал 1606 siyrat.uz\n6 ой аввал 1605 siyrat.uz\n2 йил аввал 1598 siyrat.uz\n3 йил аввал 1597 siyrat.uz\n2 йил аввал 1585 siyrat.uz\n2 йил аввал 1582 siyrat.uz\n3 йил аввал 1580 siyrat.uz\n2 йил аввал 1578 siyrat.uz\n2 йил аввал 1577 siyrat.uz\n2 йил аввал 1562 siyrat.uz


Ўзбекистонда депутат, сенатор, ҳоким ва вазирларнинг...\n28.02.2019 13:04 0 4099\nКеча Молия вазирлигининг «Газета.уз» нашрига давлат амалдорларининг иш ҳақи оклади ҳақида берган маълумоти кенг муҳокамаларга сабаб бўлди, деб ёзмоқда ҳуқуқшунос ва блогер Хушнудбек Худойбердиев.\nЖуда кўпчилик бунақа кам ойликка амалдорлар қандай кун кечиради, оиласини қандай боқади, деган савол ва шубҳаларни билдирди.\nҲа, тўғри, амалдорларнинг ойлиги кам, лекин кеча эълон қилинганичалик 2 млн сўм атрофида эмас.\nАгар эътибор берган бўлсангиз, алоҳида таъкидланган эдики, кечаги рақамлар бу фақат лавозим оклади холос. Яъни, бу айнан шунча ойлик олади, дегани эмас. Бу рақамларга қўшимча равишда бюджетдан ва бюджетдан ташқари маблағлардан устамалар берилади.\nБюджетдан устама нималигини яхши тушунсангиз керак, яъни давлат ўз бюджетидан (бунда сизу биз тўлаган солиқлар ҳам бор) амалдорларга 115 фоизгача қўшимча ҳақ бериши мумкин.\nХуллас, давлат амалдорларининг ойлиги бунчалик кам эмас экан. Лекин 10 млн сўм ҳам вилоят ҳокими учун кам. Агар, масалан, вилоят ҳокимининг бирорта бошқа даромад манбаи бўлмаса (бошқа даромад манбаи бўлиши қай даражада қонуний?), унда фарзандига, айтайлик, «Gentra» машинасини олиб бериш учун 1 йил емай-ичмай пул йиғиши керак. Каттароқ ҳовли қуриши учун билмадим қанча йил керак бўлади.\nАна шунда балки халқ орасидаги турли савол ва тушунмовчиликларнинг олдини олган бўлишармиди, деб ёзади блогер.\nдепутат маош ҳоким вазир Сенатор амалдорлар


Тил софлигига ҳар биримиз масъулмиз - zarnews.uz\nТил софлигига ҳар биримиз масъулмиз\nҲар бир миллат ўз она тилининг тараққиёти ҳақида қайғурмаса, у тил бора-бора истеъмолдан чиқиб кетади, яъни унинг ўрнини бошқа тиллар эгаллайди. Шунинг учун ҳам ҳар бир миллат ўз она тилини қадрлаши, унинг ривожига ҳисса қўшиши лозим. 2019 йил 21 октябрь куни давлатимиз раҳбари “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида”ги Фармонга имзо чекди. Унга биноан, “Давлат тили ҳақида”ги қонун қабул қилинган куннинг тарихий ўрни ва аҳамиятидан келиб чиққан ҳолда, 21 октябрь санаси юртимизда “Ўзбек тили байрами куни” деб белгиланди.\nБайрам арафасида вилоят ҳокимининг маънавий-маърифий ишлар самарадорлигини ошириш, давлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчиси Шерали ТЕМИРОВ билан тилимизнинг ютуқ ва камчиликлари ҳақида суҳбатлашдик.\n- Авваллари тилимизга русча сўзлар кириб келган бўлса, эндиликда инглизча сўзлар истеъмолда ишлатиляпти. Масалан, пресс-конференция (матбуот анжумани), фейк хабар (ёлғон хабар), эксперт (мутахассис), линк (ҳавола) каби сўзлар барча оммавий ахборот воситаларида қўлланиляпти. Ушбу сўзларнинг ўзбек тилида муқобили бўлгани ҳолда инглизча сўзларни тилимизга кириб келаётганига қандай қарайсиз?\n- Биласизми, тарихдан маълумки, тиллар доимо ўзаро алоқада бўлади ва шу алоқа орқали бир-бирининг луғат таркибини бойитиб боради. Бироқ, бунда ҳам маълум меъёр бўлиши керак. Агар кириб келаётган янги сўзнинг тилимизда муқобили бўлмаса, уни қабул қилиш табиий ҳол деб қаралиши керак. Аммо пресс-конференция, фейк хабар, эксперт, линк кабиларнинг тилимизда матбуот анжумани, ёлғон хабар, сохта хабар, мутахассис, ҳавола, илова каби улар ўрнида қўллана оладиган муқобилларини ишлатиш мумкин бўлгани ҳолда бошқа тилдагисини қўллаш, менимча, нотўғри. Ўзбек тили дунёдаги энг кўп шевали тил. Бу тилда сўзловчилар ҳам кам эмас, дунё бўйича 50 миллиондан кўпроқмиз. Шундай экан, тилимизга кириб келаётган ҳар қандай янги сўз ёки иборани Маънавият ва давлат тилини ривожлантириш департаменти ҳузуридаги махсус комиссия ўрганиб чиқиши, муқобилини топиши, муқобили топилмаса, унинг истеъмолга киритилиши бўйича хулоса бериши керак, деб ўйлайман.\n- Кўчаларда жой номлари ҳали ҳам ажнабий тилда ёзилганига гувоҳ бўляпмиз. Назаримда, давлат тили тўғрисидаги қонун ҳужжатлари амалда сезиларли ишламаётгандек...\n- Бу масалада мутлақо ҳақсиз. Тўғрисини айтадиган бўлсак, жой – географик объектлар (кўчалар, хиёбонлар, ресторанлар, ошхоналар, қаҳвахоналар, кичик корхоналар, дўкон ва бошқалар)га ном қўйишда кўпроқ тадбиркорларнинг таъби билан иш кўрилаётганга ўхшайди. Тўғри, тадбиркор ўзи очаётган объектига ном танлаш ҳуқуқига эга. Бироқ танланган ном ўзбек халқи менталитетига мос бўлиши, тарихимизга, маънавиятимизга, қадриятларимизга таянилган ҳолда танланиши мақсадга мувофиқдир. Айрим тадбиркорлар харидор ёки мижозларни ўзига жалб қилади, деб ўйлаши тўғри эмас. Аксинча, чет элдан келган сайёҳлар кўпроқ миллий номланган жойларга интилади, маҳаллий сайёҳлар ҳам бундай емакхона ва савдо мажмуаларидан узоқроқ бўлишга ҳаракат қилади. Жой номлари танлашда тадбиркорларда ташаббускорлик етишмаётган экан, ҳокимликлар уларга яқиндан ёрдам бериши, замон талабини тушунтириши керак.\n- Лотин ёзувига асосланган ўзбек алифбосига 28 йилдан буён имиллаб ўтяпмиз. Бу ҳолат катта ёшлиларнинг кирилл ёзувида, ёш ва ўрта ёшлиларнинг лотин ёзувидан фойдаланишига сабаб бўлди. Фақат таълим тизими тўлиқ лотин ёзувига ўтди, бироқ бошқа соҳалар ҳамон кирилл ёзувидан фойдаланмоқда. Биргина ёзувни ўзгартириш шунча вақтни талаб этса, кирилл ёзувида қолган яхши эмасми?\n- Бу жуда мураккаб масала. Кирилл алифбосининг тақдири 1992 йил сентябрь ойида “Лотин ёзувига асосланган ўзбек алифбосини жорий этиш тўғрисида”ги қонун қабул қилиниши билан узил-кесил ҳал этилган. Мустақилликка эришганимиздан сўнг қабул қилинган “Лотин ёзувига асосланган ўзбек алифбосини жорий этиш тўғрисида”ги қонун ўз вақтида ва тўғри қабул қилинган эди. Алифбога мос имло қоидалари ҳам ишлаб чиқилиб, тасдиқланди. Бироқ 1995 йил май ойида бу қонунга киритилган тузатиш ва қўшимчалар туфайли уни амалга тўлиқ татбиқ этиш сусайиб кетди. Бу алифбодаги ўзгаришлар саводхонлигимизнинг ошишига хизмат қилиши керак эди. Афсуски, бундай бўлиб чиқмади. Шунинг учун ҳам “Давлат тили ҳақида” ҳамда “Лотин ёзувига асосланган ўзбек алифбосини жорий этиш тўғрисида”ги қонунларнинг ҳаётга тўлиқ татбиқ этилиши муддатлари бир неча бор узайтирилиб, натижада уларнинг охири кўринмай қолди. 2019 йилга келиб Президентимиз бу масалага жиддий эътибор қаратиб, бир неча қарор ва фармонларга имзо чекди. Ҳозир барча мактабгача таълим ташкилотларида, ўрта умумтаълим мактаблари, академик лицейлар, коллежлар, олий таълим муассасалари, кўпгина муассаса, ташкилот ва корхоналарда таълим-тарбия, иш қоғозлари юритиш давлат тилига ва янги алифбога ўтказилган. Баъзиларида давлат тилига ва янги алифбога ўтказиш бўйича тадбирлар амалга оширилмоқда. Жорий йилнинг 10 февралида Вазирлар Маҳкамасининг “Лотин ёзувига асосланган ўзбек алифбосига босқичма-босқич тўлиқ ўтишни таъминлаш чора-тадбирлари тўғрисида”ги 61-сонли қарори қабул қилинди. Унда 21 банддан иборат “йўл харитаси” ишлаб чиқилган. 2023 йил 1 январдан бошлаб ташкилий-ҳуқуқий соҳасидан қатъий назар барча ташкилотларда иш юритиш ҳужжатлари ва бошқа ҳужжатларни лотин ёзувига асосланган ўзбек алифбосида ишлаб чиқиш, қабул қилиш ва эълон қилиш амалиёти тўлиқ жорий этилади.\n- Сизнингча, ўзбек тилининг софлигини сақлаб қолиш учун курашиш керакми ёки шунчаки тил тараққиёти деб ҳисоблаш тўғрими?\n- Ўзбек тилининг софлигини сақлаб қолиш учун албатта курашиш керак. Бу кураш осонликча бўлмайди. Буюк бобомиз Низомиддин Мир Алишер Навоий ҳазратлари томонидан юзлаб шевалар ичидан танлаб олинган ва адабий тил даражасига кўтарилган, кўплар ўрганишни, гапиришни ҳавас қиладиган она тилимизни ички ва ташқи тажовузлардан ҳимоя қилишимиз, унинг софлиги учун ҳар биримиз масъул эканлигимизни унутмаслигимиз керак. Ҳар биримиз ўз нутқимизда имкон қадар ўзбек тилининг грамматик, морфологик, фонетик қонуниятларига риоя қилишимиз, ўзбек тилида қўлланиладиган сержило сўзлар ва ибораларни ишлатишимиз, улар ёрдамида гўзал ифодалар яратишимиз, таъсирчан, ранг-баранг нутқ ирод қила олишимиз лозим. Ана шунда тилимиз ҳам, нутқимиз ҳам тараққий этади, мукаммаллик сари юз тутади.\n- Ҳокимликлар қошида ҳокимнинг тил масаласи бўйича маслаҳатчилари штати жорий қилинганига 2 йил бўлди. Шу давр ичида маслаҳатчилар томонидан қандай ишлар қилинди?\n- Вилоятдаги туман (шаҳар) ҳокимларининг маслаҳатчилари томонидан давлат тили ҳақидаги қонун ва унинг ижроси бўйича амалга оширилган ишлар вилоят телерадио каналларида, ижтимоий тармоқларда ва оммавий ахборот воситларида кенг ёритилиб борилмоқда. “TIL – MILLAT KO‘ZGUSI” номли ахборот-ижтимоий тармоғи ташкил этилган бўлиб, унда давлат тили ҳақида чиқарилаётган меъёрий-ҳуқуқий ҳужжатлар, вилоятда олиб борилаётган тарғибот-ташвиқот ишлари, ўзбек тилининг асосий имло қоидалари, давлат тилида иш юритиш билан боғлиқ материаллар, жой номлари ҳақида маълумотлар мунтазам бериб борилмоқда.\nВилоят бўйича жорий йилнинг 9 ойи давомида вилоят, шаҳар ва туман ҳокимларининг маслаҳатчилари томонидан шу соҳада қабул қилинган фармонлар ва қарорлар ижроси юзасидан жойларда 300 га яқин тарғибот-ташвиқот ишлари олиб борилди.\nВилоятдаги тадбиркорлик субъектлари томонидан ўрнатилган ташқи реклама воситаларининг давлат тилига мос келмайдиган жиҳатларини тартибга келтириш борасида 2 йил давомида олиб борилган тушунтириш ишлари натижасида бугунги кунда 15 мингга яқин ташқи реклама воситалари тартибга келтирилди.\nЎзбекистон Республикасининг “Географик обектларнинг номлари тўғрисида”ги қонуни ижроси юзасидан ҳам муайян ишлар амалга оширилди.\nЖумладан: Нарпай туманида номи қонун талабларига зид бўлган 16 та аҳоли пункти, номи маҳаллий ҳужжатларда бор-у, давлат реестр базасида бўлмаган 949 та кўча, 2 та зиёратгоҳ, 96 та қабристон номлари, Жомбой туманида 225 та кўча номлари, Нуробод туманида 1 та янги аҳоли пункти, номи қонун талабларига зид бўлган 99 та кўча номлари экспертизадан ўтказилиб, халқ депутатлари вилоят шаҳар/туман Кенгашлари қарорлари билан тасдиқланди ва давлат реести баъзасига киритилди. Ургут туманида 13 та янги маҳаллалар ташкил этилиб, уларга ном берилди. Бундан ташқари, Нуробод туманида 39 та қабристон, 4 та зиёратгоҳ, 1 та истироҳат боғи, Самарқанд шаҳрида 1 та янги маҳалла номи, номсиз ва номи қонун талабларига зид бўлган 130 та кўча, Каттақўрғон шаҳрида номсиз 68 та кўча, Тойлоқ туманида номсиз 49 та кўча, 18 та қабристон, Оқдарё туманида номсиз 10 та кўча, Иштихон туманида номи маҳаллий ҳужжатларда бор-у, давлат реестр базасида бўлмаган 632 та кўча, Қўшработ туманида номсиз 33 та кўча, Ургут туманида номсиз 10 та кўча, Булунғур туманида номи қонун талабларига зид бўлган 1 та маҳалла, 4 та аҳоли пункти, номи маҳаллий ҳужжатларда бор-у, давлат реестр базасида бўлмаган 484 та кўча, 36 та қабристон, 2 та майдон, 4 та зиёратгоҳ, Каттақўрғон туманида номи қонун талабларига зид бўлган 6 та маҳалла, номи маҳаллий ҳужжатларда бор-у, давлат реестр базасида бўлмаган 134 та қабристон, 452 та кўча, Пайариқ туманида 1390 та кўча, 39 та қабристон номлари бўйича Ўзбекистон Республикаси Давлат солиқ қўмитаси ҳузуридаги кадастр агентлигининг ижобий экспертиза хулосалари олинди.\nЛекин бу ишлар билан ҳали мақтана олмаймиз, қилган ишларимиздан қилмаган ишларимиз кўп. Олдимизда қилинадиган ишлар анчагина. Бу борада барчамиз бир ёқадан бош чиқариб, тарғибот-ташвиқот ишларини олиб боришимиз лозим.


Ҳиро ғоридан илҳомланиб қурилган масжид ҳақида эшитганмисиз? | FargonaZiyo.uz\nАсосий/Фото/Ҳиро ғоридан илҳомланиб қурилган масжид ҳақида эшитганмисиз?\nҲиро ғоридан илҳомланиб қурилган масжид ҳақида эшитганмисиз?\nМасжиднинг асосий қисми ер остидан 7 метр чуқурликда жойлашган. Ибодатгоҳнинг умумий майдони 7400 квадрат метр, ички майдони – 1200 квадрат метр. Бир вақтда масжидда тахминан 650 киши ибодат қилиши мумкин.\nЭмре Аролат бу ноёб лойиҳани яратишда Расулуллоҳ солаллоҳу алайҳи васалламга илк ваҳий нозил бўлган жой – Ҳиро ғоридан илҳомланганлигини билдирган.\nШинамлик ва оддийлик – бу Санжаклар масжидини бошқа масжидлардан ажратиб турадиган асосий омил. Бу ерда баланд миноралар ва анъанавий ҳилол рамзини кўрмайсиз. Масжид минораси тўртбурчак шаклида қурилган. Вулқон тошларидан ясалганлиги алоҳида аҳамиятга эга. Юқори қисмга зинапоя ёки лифт орқали кўтарилишингиз мумкин.\nМанба: ЎМИ Масжидлар бўлими\nИсломда инсонга бўлган муносабат\nШу гап тўғрими: «Лайлатул қадр кечасида лайлак сифат қуш учиб ўтади...»\nАлишер домла Наимов: «Авф ва кечиримлиликнинг фазилати»


Мастлик + қотиллик\nАмалдаги Жиноят кодексида қайд этилган қотиллик жинояти аксар ҳолатларда спиртли ичимлик истеъмол қилган ҳолда, маст бўлинганида юз бериши исботланган. Лекин, минг афсуслар бўлсинким, маст бўлиб олиб ўзгага пичоқ кўтариш, ўлдиришга қасд қилиш ҳолатлари сира камаймаяпти.\nАндижон шаҳрида юз берган қотиллик жиноятига ҳам аслида ароқ сабабчи бўлди. Икки ҳамтовоқ, бирга-бирга мавсумий ишларда ишлаб юрган кимсалар маст бўлиб олиб, аввал сўкишиб, сўнг жанжаллашиб, пиравордида эса жабрланувчининг хотини ва ўғлини кўз олдида қўлидаги хўжалик пичоғи билан бир неча маротаба оғир тан жароҳатлари етказилиши оқибатида, бир киши шифохонада жон берди…\nОзодбек Раҳмонов Н.Жалолбоевга телефон қилганида, ўзи анчайин сархушт, маст эди. Н.Жалолбоев ҳам бу вақтда яхшигина кайф қилиб олганди. Озодбек ундан қачон ишга боришларини сўрган эдики, Н.Жалолбоев унга “Қорнинг оч қолдими…” дея анчайин ҳақоратли сўзларни ёғдириб ташлади. Озодбекга табиийки Н.Жалолбоевнинг ҳақоратли гаплари ёқмади. Озодбек уйидан чиқиб, Н.Жалолбоевни қидириб кетди. Аксига олиб, Н.Жалолбоев уйида йўқ экан. Озодбек уйига қайтиб, яна ичди, яна кўчага чиқди.\nШу вақт қаердандир Н.Жалолбоев таксида келиб қолди. Озодбек ундан телефонда нега ҳақорт қилганини сўраган эди, Н.Жалолбоев унга жавобан мушт солди, Озодбек ҳам ўз мушти билан жавоб қайтарди. Хуллас, икки маст кимса катта кўчада бир-бирини уриб, яхшигина қизишиб олишди.\nҲақорат эшитгани, мушт еганига чидолмаган Озодбек уйига қайтиб кирди ва Н.Жалолбоевни қўрқитиб қўймоқчи бўлиб, уйидаги хўжалик пичоғини ўзи билан олиб чиқди.\nКўчага чиқиб, кутиб тургандики, Н.Жалолбоев узоқдан кўриниб қолди. Н.Жалолбоевнинг хотини ва ўғли эса юз бераётган ҳолатдан хавотирланиб, улар ҳам кўчада туришганди. Озодбек Н.Жалолбоевни рўпарадаги контейнер панасига бошлади. Аввалига сўкишиш, сўнг эса муштлашиш бошланди. Н.Жалолбоевнинг хотини ва ўғли жанжалкашлар олдига етиб борай деганларида, Озодбекнинг қўлидаги хўжалик пичоғи бир ялтиради-ю, аввал Н.Жалолбоевнинг қорин қисмига, сўнг бўйнига, хуллас бир неча маротаба санчилишга улгурди. Хотини етиб бориб, эрини суяганида, у ҳолсиз хотинининг қучоғига йиқилди.\nТанишининг танасига бир неча марта пичоқ санчиб ҳам киприк қоқмаган Озодбек қўлидаги пичоқни ўйнатиб, қизил қонига беланиб, йиқилиб ётган Н.Жалолбоев ва атрофдагиларга қарата “Шунақа бўлади” деб маъқуллаб, шошмай уйига кириб кетди. Аммо одам ўлдириб қўйганини тушуниб етгач эса жазодан қутилиш учунми мастликда қўлига лезвияни олиб, ўзига ҳам тан жароҳати етказмоқчи бўлди…\nҲа, сўкишиш, муштлашиш, охирида қотиллик билан тугади. Н.Жалолбоев зудлик билан шифохонага олиб кетилган бўлсада, керакли муолажаларга қарамасдан ўша ерда жон берди.\nАлбатта, суд жараёнида судланувчи Озодбек Раҳмонов Н.Жалолбоевни ўлдириш нияти бўлмаганини, фақат қўлидаги пичоқ билан қўрқитиб қўймоқчи бўлганини билдириб, агар Н.Жалолбоев уни онасидан келиб ҳақорат қилмаганида, уни пичоқламаган бўлишини, илгари Н.Жалолбоев билан ўрталарида адоват бўлмаганини, қилган ишидан чин кўнгилдан пушаймонлигини, ўзини ҳамда Н.Жалолбоевни оила аъзоларидан кечирим сўрашини билдириб, суддан енгиллик беришни сўради.\nСуд судланувчи О.Раҳмоновнинг жиноий қилмишини муфассал кўриб чиқиб, унга 16 йил 6 ой озодликдан маҳрум қилиш жазосини тайинлади.\nОтабек МАМАЖОНОВ, Андижон вилоят судининг судьяси.\nКомроншоҳ РАСУЛОВ, судьянинг катта ёрдамчиси.\nPrevious Тадбиркор манфаатларининг ҳимояси – мамлакат равнақига хизмат қилади\nNext Гендер тенглик


ҲАЛОЛ САВДО – БАРАКА ОМИЛИ — Zamaxshariy.uz\nАллоҳ таоло ҳар бир инсонни дунёга рағбатли қилиб яратган. Шу боис у кўпинча мол-дунё тўплаб фаровон ҳаёт кечиришга интилади, турли йўллар билан мол-мулкни қўлга киритиш пайидан бўлади. Мол-дунё, бойлик орттиришнинг ягона йўли тўғри ва ҳалол касб билан меҳнат орқали бойишдир. Зеро, манбаларда касбларнинг энг яхшиси ҳалол савдо ундан кейин чорвадорлик, деҳқончилик, ҳунармандчилик экани келтирилган. Шунингдек, савдо Исломгача ҳам энг шарафли, фойдали ва мақталган касблардан саналган. Аллоҳ таоло савдони ҳалол, рибони эса ҳаром килгани ҳақида бундай деган:»…Аллоҳ байъни ҳалол, судхўрликни (эса) ҳаром қилган…» (Бақара, 275).\nЧунки тижоратда фойда кўриш ҳам, куйиб қолиш ҳам эҳтимоли бор. Савдогар фойда кўришни умид қила туриб, куйиб қолишни ҳам бўйнига олиб иш бошлайди. Харажат килиб одамларга керакли молларни олиб келади, сақлайди ва зарур барча хизматларни қилади. «Савдо» арабчада «байъ» дейилиб, луғатда ўзаро бир нарсани алмаштиришни билдиради. Шариатда эса бир молни бошқа мол эвазига рози бўлиб қабул қилишга айтилади. Умуман олганда, савдо атамаси «тижорат» калимасидан кўра бозор иқтисоди деган сўз маъносига яқинроқдир. Абу Саид Худрий розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам бундай деганлар: «Ростгўй, омонатли тожир (тижоратчи) набийлар, сиддиқлар ва шаҳидлар билан биргадир» (Термизий ривояти). Дарҳақиқат, ҳадиси шарифда айтилганидек, шундай улуғ зотлар билан бир сафда туриш олий даража ҳисобланади. Чунки мазкур сифатларга эга тижоратчи савдо қилганида фожирлик, алдамчилик ва ҳаромхўрликка йўл қўймайди. Агар у тақводор, яхшилик қилувчи ва ростгўй бўлмаса, бу дунёда ҳасрат чекади, охиратда эса шарманда бўлади. Савдогар шариат кўрсатмасига биноан йўл тутса, ибодат саналиши билан бирга баракали бўлади. Сабаби, бундай савдогарлар тижоратлари орқали нафақат ўзларига, балки атрофдаги жамият, қишлоқ, шаҳар ва маҳаллаларга ҳам катта манфаат келтириб, кўпчиликнинг эҳтиёжини қондирадилар. Қолаверса, пайғамбарлардан Нуҳ ва Муҳаммад алайҳимассалом, халифалардан эса, ҳазрати Абу Бакр Сиддиқ ва Усмон ибн Аффон розияллоҳу анҳумо ва уламолардан ҳам тижорат билан шуғулланганлари кўп бўлган. Улуғ зотларнинг биридан: «Обид устунроқми ёки омонатдор савдогарми?» деб сўралганида, бундай жавоб берган эканлар: «Омонатдор савдогар устун. Чунки, молни сотиш ёки олиш пайтида шайтон уни тарозидан ўриб қолишга ундайди, у бунинг аксини қилиб, шайтондан устун келади». Мўмин энг яхши савдогар, ишчи, деҳқон, косиб, муҳандис, табиб (ва ҳоказо) бўлишга ҳаракат қилиши лозим. Бу талабларга жавоб бериш учун касб қиладиган ишининг ҳақларини ўрнига қўйиш бош вазифаси бўлиши керак. Энг аввало, ўз касбини яхши ҳамда пухта эгаллаши мақсадга мувофиқдир. Оиша розийаллоҳу анҳо онамиздан ривоят қилинади: Расулуллоҳ соллаллоҳу алайҳи васаллам: «Албатта, Аллоҳ сизлардан бирингиз иш қилганида, уни яхшилаб бажаришини севади», дедилар (Байҳақий ривояти). Умар ибн Хаттоб розияллоҳу анҳу бундай деганлар: «Эй камбағаллар жамоаси! Бошларингни кўтариб, савдогарлик қилинглар, албатта, йўл очиқдир, одамларга муҳтож бўлманглар». Тожир молини ўтказиш учун қасам ичиши тўғри эмас. Зеро, Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам бундай деганлар: «Қасам ичиш савдо молини ўтказувчи, баракани ўчирувчидир» ( Бухорий, Муслим ва Абу Довуд ривоятлари). Пайғамбаримиз соллаллоҳу алайҳи васаллам: «Савдогарлик қилинглар, зеро, инсон ризқлари 10 қисм бўлиб, 9 қисми савдогарликда, яъни олди – сотдидадир», деганлар.\nҲазрати Умар розияллоҳу анҳу савдо қонун-қоидаларини билмайдиганларни ўзига ё ўзгага зарар қилмасин деб бозорга кирит¬мас эканлар. У зот бундай деганлар: «Динда фақиҳ бўлмаган ва савдо қонун – қоидаларини билмаган киши бозорда савдо қилмасин, чунки у ўзига ёки ўзгага зарар қилади». Ҳақиқатан, савдо қоидаларини билмасликнинг оқибати хатарли. Қуйида унинг баъзи қоидалари ҳақида тўхталамиз.\nИккинчидан, савдода сотувчи билан олувчининг ўзаро розиликлари бир-бирига мувофиқ, ўтган замонда ҳамда бир жойда айтилиши керак. Масалан, она-бола қўйларни сотувчи: «Буларни юз минг сўмга сотдим» деса, олувчи: «Фақат она қўйни олтмиш минг сўмга сотиб олдим» ё «сотиб оламан» деса, ёки бозорни айланиб келиб сўнг: «юз минг сўмга олдим» деса, тўғри бўлмайди. Чунки биринчидан, олувчининг сўзи сотувчининг сўзига мувофиқ эмас. Иккинчидан, келаси замон шаклида бўлди, учинчидан, сотувчи «сотдим» деган пайтида харидор «олдим» демади, балки айланиб келиб, сўнг айтди. Бундай ҳолатда савдога розиликни билдирувчи сўзлар бир жойда бўлган ҳисобланмайди.\nТўртинчидан, сотилаётган нарса сотувчининг мулки бўлиши ёки сотувчининг уни сотишга ваколати бўлиши керак. Бу талаб савдонинг мукаммал ва тўғри бўлиш шартидир.\nБировнинг мулкини унинг рухсатисиз сотиш мумкин эмас.\n»Эй, имон келтирганлар! Мол-мулкларингизни ўртада ноҳақ (йўллар) билан емангиз! Ўзаро розилик асосидаги тижорат бўлса, у бундан мустасно» (Нисо, 29).\nОдамлар ризқ-насибасининг муҳим даргоҳи бўлмиш бозорлар ва дўконлардаги олди-сотди ишларида хоҳ сотувчи бўлсин, хоҳ харидор, бир-бирларига хиёнат қилмасликлари керак. Агар сотувчи харидорни алдаса, тош-тарозуда ва ўлчовда уриб қолса, сотилаётган нарсаларнинг айбини яшириб бир амаллаб харидорга ўтказиб юборса, гуноҳкор бўлади. Саҳобалардан бирининг ҳикоя қилишича, Ҳазрати Муҳаммад соллаллоҳу алайҳи васаллам Маккадан Мадинага ҳижрат қилганларида,бу шаҳарнинг бозорларида сотувчилар ҳам, харидорлар ҳам олди-сотди қоидаларига риоя қилмай, хиёнат йўли билан ҳаромдан ҳаромни ҳеч бир фарқ этмай, фақат шахсий бойлик орттиришга одатланишган экан. Пайғамбаримиз соллаллоҳу алайҳи васаллам бу аҳволга қандай барҳам беришни ўйлаб ҳайрон турганларида Аллоҳ таоло муаммони осон этиб: «Мутоффифин» (бировларнинг ҳақларидан уриб қолувчилар) сурасини туширди. Яна Аллоҳ таоло «Раҳмон» сурасининг 9-оятида: «Эй инсонлар, ўзаро олди-берди муомалаларингизда тўғри, адолат билан тортинглар ва тарозидан уриб қолманглар!», деб хитоб қилади.\nРасулуллоҳ соллаллоҳу алайҳи васалламнинг: «Ўзингизга раво кўрган нарсани бошқа биродарларингизга ҳам раво кўрмагунингизча комил мўмин бўлолмайсизлар», деган сўзлари қиёматгача барча одамлар учун муқаддас ҳикматдир.\nҲалоллик ҳақида машҳур муҳаддислардан Имом Муслим шундай бир ривоятни келтирадилар: «Бир куни Расулуллоҳ соллаллоҳу алайҳи васаллам бозорда буғдой сотаётган одамнинг олдидан ўтиб қолдилар. Сотувчи олдида тўхтаб қўлларини буғдойнинг ичига тиққанларида қўллари нам бўлиб чиқди. Шунда сотувчига қараб: «Бу нимаси?»-дедилар. У одам : «Ёмғир теккан эди, ё Расулаллоҳ», -деб баҳона қилган бўлди. Он ҳазрат айтдиларки: «Ёмғир теккан бўлса, нега ташқарисига чиқариб қўймай, ичига яшириб қўйдинг? Ахир одамлар молингни яхши-ёмонини билиб, кўриб, ундан кейин харид қилсинлар-да. Кимки бизни алдаса, у биздан, яъни мусулмонлардан эмас»,-дедилар.\nХива тумани “Абдулла Румий”\nPrevious Post:КОМПЮТЕР ЎЙИНЛАРИ МАНҚУРТЛИК ВОСИТАСИ.\nNext Post:ТИЛНИ ТИЙИШ ЯХШИЛИККА БЎЛАДИ


Рўзиқул Бердиев: Йигитларимизда ғалабага бўлган иштиёқ юқори эди - Offside.uz – Offside'да бўлинг, офсайдда қолманг!\nРўзиқул Бердиев: Йигитларимизда ғалабага бўлган иштиёқ юқори эди\nМатбуот анжуманининг навбатдаги қисмида "Насаф" бош мураббийи Рўзиқул Бердиев иштирок этиб, ўйин ҳақидаги ўз фикрлари билан ўртоқлашди.\n-Аввало шуни таъкидламоқчиманки, ўйин ажойиб муҳитда ўтди. Бунинг учун бугун стадионга ташриф буюрган мухлисларга ҳам, жамоамиз ўйинчиларига ҳам ўз ташаккуримни изҳор этаман. Бугун биз хақли ғалабага эришдик.\nЎйинни яхши бошладик, пенальтигача иккита қўлай вазиятга эга бўлдик. Аммо пенальтидан гол ўтказиб юборганимиз қайсидир маънода режамизга ҳам таъсир ўтказди. Бугун йигитларимизда ғалабага бўлган иштиёқ юқори эди, улар ўз кучларига ишониб ҳаракат қилишди ва ғалабани қўлга киритишди. Кейинги уч ўйинда дастлаб гол ўтказиб юбориб, ғалаба қозонаяпмиз. Бу жамоамизнинг характеридан ва иродасидан дарак беради. Жамоамиз бугун ўз характерини намойиш қилди. Жамоамизда ҳозир рақобат бор, шунинг учун ким ўйинга яхшироқ тайёр бўлса, шу ўйинчига имкон бераяпмиз. Ҳозир жамоамизда захирадан майдонга тушиб, ўйинни кучайтира оладиган ўйинчиларга эгамиз. Навбатдаги ўйинни кубок баҳслари доирасида “Бухоро” жамоасига қарши ўтказамиз, бугун улар ҳам, биз ҳам ўйин ўтказдик. Кубок баҳси биз учун жуда муҳим. “Бухоро” жамоасига тайёргарлик бугундан бошланди.\n20/08, 00:56 0


Xиëнaт opтидaги жинoят — Huquq\nHome / Жиноят ва жазо / Xиëнaт opтидaги жинoят\n29.11.2019\tЖиноят ва жазо 327\nҒарбий Австралия университети олимлари ўтказган тадқиқот натижаси эркакларнинг юзига қараб, шахснинг ўз турмуш ўртоғига нисбатан хиёнатга қанчалик мойил эканини юқори даражада аниқлаш мумкинлигини кўрсатди. Бироқ олимлар аёлларнинг юзи ўз эгасини «сотмаслиги»ни таъкидламоқда.\n«Эркак ва аёл иштирокчилар биргаликда эркакларнинг юзидан хиёнатга мойиллигини деярли тўғри тахмин қила олдилар, лекин аёллардаги бундай белгиларни аниқлашнинг у қадар имкони бўлмади», – дейилади тадқиқотда.\nБалки шунинг учун ҳам Талъат Юнусов турмуш ўртоғининг анчадан буён хиёнат қилиб юрганини сезмагандир. Унинг аёли телеграм орқали ўзига жазман орттирди ва эрининг бошига етди. Воқеани батафсил ҳикоя қиладиган бўлсак, у 2016 йилга бориб тақалади (марҳум ва жабрланувчининг исм-фамилияси ўзгартирилган).\nТалъат Юнусов пойтахтимиздаги кўз касалликлари хусусий клиникасида шифокор бўлиб ишлар эди. Қирқ ёшни қоралаган шифокор эрталаб ишга кетгач, ўзидан етти ёш кичик бўлган турмуш ўртоғи Шаҳина уйда ёлғиз қоларди. Эрини ишга кузатган аёл уй ишларини апил-тапил бир ёқли қилиб, телефонини қўлга олиб интернетдаги ижтимоий тармоқларда турли шахслар билан “смс”лашиб ўтиришни одат қилади. Телефондан бошини кўтармай ўзига “ўргимчак тўри” орқали таниш орттириб, кунини кеч қилаётган Шаҳина бир кун келиб, бошқа бир эркак учун эрмак бўлиб қолишини хаёлига келтирмасди.\nШундай кунларнинг бирида у телеграм орқали Сарвар Тошмуҳаммедов билан танишиб қолади. Икки тенгдош ўртасидаги ёзишмалар бора-бора ишқий мавзуларга уланиб, уларни учрашувга ундайди. Икки томон ҳам оилали бўлса-да, шайтонга хайф беришмайди. Шаҳина биринчи учрашувдаёқ Сарварни ўзига мафтун қилади. Хуллас, улар тез-тез учрашишни одат қилишади. Бундай учрашувлар эса хиёнатга йўл очади.\n2016 йилнинг август ойидан бошланган ишқий муносабатлар аста чуқурлашиб борар, энди Сарвар оилали аёлга ўз хотинидек муносабатда бўларди. Шаҳина турмуш ўртоғини ишга кузатгач, Сарварга қўнғироқ қилиб уйига чақирар, номаҳрам эркак билан кечгача бирга бўларди.\nБир куни вақт алламаҳал бўлганда Шаҳина эри келиб қолишини айтиб, Сарварга тезроқ кетишини айтади. Аёлни гўёки бутунлай ўзиники қилиб олган эркакка унинг бу гаплари ёқмайди. “Эринг билан ажраш, сени никоҳимга оламан” дейди Сарвар кийимларини қўлига тутқазаётган Шаҳинага. “Ҳозир тезроқ кетишингиз керак, бу масалани телеграм орқали гаплашамиз” дея жазманини кузатиб юборади аёл. Эртасига Шаҳина эри билан ажрашмаслигини айтиб, унинг таклифини рад этади. Унинг бу жавоби Сарварнинг ғазабини қўзғатади. Хаёлида агар эрини бир ёқлик қилса, аёл билан бирга уй-жой ҳам ўзига қоладигандек эди.\nС.Тошмуҳамедов тузган режасини амалга ошириш учун ўзига шерик қидира бошлайди. Сўраб-суриштириб, бу ишга лаббай дея жавоб берадиган шахсни топади. Тахмин қилинганидек, Сарварнинг чорловига Мустафо Темиров йўқ демади. 1995 йилда туғилган бу шахс аввал ҳам талончилик қилгани учун бир неча йилга озодликдан маҳрум этилиб, жазо муддатини ўтаб чиққан эди.\nИкковлон келишиб олгач, бунинг учун керак бўладиган нарсалар, яъни арқон ва скотч сотиб олишади, пойтахтнинг чеккароқ жойидан уй ҳам топиб, қабиҳ ишларини ўша ерда амалга оширишни режа қилишади. С.Тошмуҳамедов режага асосан Т.Юнусов ишлаётган клиникага боради. Уни топиб, касал борлигини, юра олмаслиги сабабли уйда муолажа қилишини илтимос қилиб, алдайди. Ҳеч нимадан хабари йўқ Т.Юнусов унинг гапларига ишонади ва беморга ташхис қўйишда керак бўладиган тиббий асбоб-анжомларини олиб чиқади. Сарвар шифокорни ўз машинасида қабиҳлик учун тайёрлаб қўйилган манзилга олиб келади. Т.Юнусов уйга кириши билан икковлон уни уриб, тепиб, оёқ-қўлини боғлаб ташлашади. Бу ҳам етмаганидек, ожиз аҳволда қолган Т.Юнусовни қийноққа солишади. Унинг “Нима учун, айбим нима?” деган саволига С.Тошмуҳамедов “Сенинг хотининг менинг жазманим, у билан кўнгилхушлик қилишимга шунча вақтдан буён халақит қилиб келдинг, энди бунга чек қўяман” деб дағдаға қилади.\nИнсонийлик қиёфасини йўқотган икковлон Т.Юнусовни оёқ-қўллари боғлиқ ҳолда уч кун мобайнида сувсиз, овқат бермасдан ўша жойда сақлашади. Учинчи куни С.Тошмуҳамедов “Бунинг жони қаттиқ экан, ёрдамлашиб юборамиз шекилли” дея қўлига арқон олиб, уни бўйнидан бўғиб ўлдиради ва жасадни гиламга ўраб қўяди. Тун ярмидан оққанида Сарвар таниши М.Мераимовга қўнғироқ қилиб, юк борлигини, Бектемир туманига олиб бориш кераклигини айтади. “Газель” машинасида айтилган манзилга келиб “юк”ни кўргач М.Мераимовнинг ҳуши бошидан учаёзади. С.Тошмуҳамедов эса унга кўрганларини ҳеч кимга айтмаслигини тайинлайди, гиламга ўралган жасадни Чирчиқ дарёси қирғоғига кўмиб ташлашади.\nШундан сўнг марҳумнинг тиббий асбоб-ускуналари, телефонларини сотиб юборишади. Пластик картасидаги 4 миллион сўмдан ортиқ пулни ҳам Сарвар ўз эҳтиёжи учун сарфлаб юборган экан. С.Тошмуҳамедов ёпиқ қозон ёпиқлигича қолади, ундан ҳеч ким хабар топмайди деб қаттиқ янглишди.\nЎғли бир неча кундан буён йўқолиб қолганини билган Т.Юнусовнинг онаси бу ҳақда ҳуқуқ-тартибот идораларига хабар беради. Тезкор-қидирув ва суриштирув жараёнида Т.Юнусовни сўнгги бор С.Тошмуҳамедов олиб кетгани маълум бўлади. Клиникадаги кузатув камералари ёрдамида Сарварнинг шахси аниқланиб, қўлга олинади. Дастлабки тергов жараёнида унинг ҳамтовоқлари ҳам ушланади. Фойдаланаётган телефонлари уланган мобил компаниялардан қотилларнинг ўзаро суҳбатлари ёзилган аудиотасмалар олиб эшитилганда ҳам уларнинг мақсадига аниқлик киритилади. Мурда кўмилган жойидан олиниб, ДНК экспертизаси ўтказилади ва жасад ҳақиқатан Т.Юнусовники экани маълум бўлади.\nАфсусланарлиси, М.Мераимов қотилликда иштирок этмаса-да, мазкур қабиҳлик ҳақида тегишли жойга вақтида хабар бермагани учун жавобгарликка тортилди.\nСуд ҳукмига кўра С.Тошмуҳамедов 18 йил, М.Темиров 17 йилга озодликдан маҳрум қилинган бўлса, М.Мераимовга ҳам қилмишига яраша жазо тайинланди.


Англияда ушбу мавсумда мен учун энг қизиқ бўлган мавзулардан бири – Ромелу Лукаку. Бир пайтлар уни камтарроқ нархга сотиб юборган «Челси» салкам рекорд нархга – 97 миллион фунтга қайтариб олди. Хўш?\nТабиийки, Ромелу жуда иқтидорли футболчи, айни пайтда жаҳонда энг яхши беш «тўққизлик»дан бири. Табиийки, АПЛда шаклланган футболчи учун яна у ерда ўйнаш муаммо туғдирмайди, маълум миқдорда голларини уради, унинг майдонда йўқолиб қолишини тасаввур ҳам қилиб бўлмайди. Лекин у «Челси»ни айнан тўқсон етти миллион фунтлик даражада кучайтира оладими?\nҲамма гап Томас Тухелнинг ўйин услубида, билмадим, мен ҳеч қачон Лукакуни айнан «тухелбоп» футболчи демаган бўлардим. Конте учун ҳа, италиялик мураббийнинг ўйин услуби ҳам, схемаси ҳам айнан Лукаку деган футболчининг устунлиги-ю камчиликлари устига қурилгандек. Бекорга «Челси»да ҳам, кейин «Интер»да ҳам Конте айнан Лукакудан бошқасини истамаслигини айтиб келмаган. Бироз пала-партиш, лекин тезкор, ўтиш фазаларига урғу бериладиган, очиқ зоналар пайдо қилиш бутун жамоанинг мақсади бўладиган Конте футболида бельгиялик ҳужумчи «сувга тушган балиқдек бўлиб қолиши» сир эмас энди. Аммо Тухел бироз академик, статист мураббий, унинг учун футбол Контедан фарқли равишда кураш эмас, ўйин. Урғу ҳам худди бошқа замонавий немис мураббийлари (Клоппдан бошқа) сингари, тўпни, ўйинни, зоналарни режали, кўрсатмаларга риоя қилган ҳолда назорат қилишга берилади. «Сен бу ерда турасан, сен мана бу ерни тўлдирасан, фалонта узатишдан кейин, тўп сенга етиб келади, шу пайтда мана бу ишни қиласан» – бу шароитда Лукакуни тасаввур қила оласизми? Мен, йўқ.\nАлбатта, Тухелдан ақлли эмасмиз, тўғрими, биз ўйлаган тўғри ёки нотўғри нарсалар унинг ҳам хаёлидан кечиши шубҳасиз. Ахир у ҳолда нега мураббий Лукаку учун мана шунча миллион фунт сарфлашга рози бўлади? Ахир бундай трансферлар юз фоизлик ишонч билан амалга оширилмайдими? Менимча, йўқ.\nКелинг, бироз тасаввур қиламиз. Мана, «Челси» февралда мураббий алмашгандан сўнг, Англияда энг яхши футболни намойиш қилди, Чемпионлар Лигасини ютди, яъни Европада ҳам энг яхши жамоа бўлди. Табиий равишда, янги мавсумда лондонликлар барча турнирларда асосий фаворитлардан бири бўлиши керак. Энди савол туғилади, мана шундай топ ўлчамларга ўтсак, жамоанинг трансфер ёрдамида ҳал қилиши лозим бўлган асосий муаммоси нима эди?\nДарвозабон ҳал, ҳимояда беш нафар марказий ҳимоячидан ташқари, ҳар икки қанотда тенг кучли иккитадан ҳимоячи бор, марказ ҳам, ҳужумкор вингерлар ҳам етарли. «Челси»га етишмаган ягона мурват мунтазам голлар уриши керак бўлган, яъни айнан голларга жавоб берадиган ҳужумчининг йўқлиги эди. Ҳавертц ҳам, Зиёш ёки Пулишич ҳам одатда анча сермаҳсул футболчи бўлишса-да, ҳеч қачон бунга жавобгар бўлишмаган, бошқача сўз билан айтганда, ҳеч ким уларнинг нечта ўйиндан бери гол урмаётганини ҳисобламаган ҳеч қачон. Абраҳам, барибир, бу босимда ўйнай олмади, Вернерга ҳам нимадир бўлди – ҳужумчи шарт.\nАйнан топ ҳужумчи, чунки Морено, Йович ёки Жеко каби опциялар юлдузли ва бироз худбин яримҳимоячилар гуруҳида «таржетмен» бўла олишмаса керак. Афсуски, бугунги кунда футболда, айниқса трансфер бозоридаги соф ҳужумчилар бармоқ билан саноқли – Бензема, Левандовски, Ҳоланд, Лукаку, Кейн...\nНомзодларни мана шундай саралаб олганимизда, мантиқни тушунишимиз осонроқ кечади. «Челси» аввал Ҳоландни сотиб олмоқчи бўлди. У ва Кейн деярли савдода бўлса-да, музокаралар жуда қийин ва кўпроқ пул кетиши аниқ эди. Левандовски ва Бенземани қизиқтириш янада қийинроқ, клублар билан келишган тақдирда ҳам, уларни Лондонга кўчиб ўтишга кўндириш яна бир масала. Бир қараганда, Лукакудан бошқа вариант қолмаяпти – ўз вақтида «Челси»да улғайган, Италияда ютадиганини ютиб бўлган футболчи ва худди шу кайфиятда юлдузларини сотишга бел боғлаган клуб. Пулини тўла ва ол!\n«Челси»да трансферлар ўзига хос тарзда ҳал қилинади, у ерда катта спорт бўлимидан ташқари, Абрамович бор, Грановская бор, балким бир йил ўтмай ҳам кетиб қолиши мумкин бўлган мураббийга ишониб, бозордаги топ-ҳужумчини сотиб олиш имкониятини кечиктириб ўтиришмайди. Бир йил ўтиб Лукакуни сотиб олиш мумкин бўладими, йўқми, номаълум. Нега олмаслик керак?\nЭнди Тухел бўлиб кўрамиз. Биласизми, агар Вернер яна бир йилда «Лейпциг»да юрганида, мана шу ёзда Тухел ўзига голеадор ҳужумчи сифатида айнан унинг трансферини талаб қилган бўларди, бунга аминман. Зеро, ўйин услуби, позицияси, кўп жиҳатдан у айнан Тухелга мос келади, ҳамда Бундеслигада у мунтазам гол уриб турарди. Ўша характеристка билан Вернер «Челси»га етишмаётган мурватдек туюларди, менимча. Лекин Тимо аллақачон Лондонда ва энди ундан кўп гол кутишмаяпти ҳам.\n«Челси» спорт бўлими олдимизга кирди ва:\n«Жаноб, жамоага тўпурар етишмаяпти, агар бу масала ҳам ҳал қилинса, барчаси тўлиқ ўрнига тушади. Шунинг учун Лукакуни сотиб олишга нима дейсиз, бизга бегона эмас, келишиш ҳам осон, пул ҳам бор, ҳаммаси жуда тез ва осон ҳал бўлади».\nАлбатта, эртага, «айтувдимку, Лукаку услубимга унчалик мос тушмайди» деб мабодо қачондир оқлаш учун Тухел қанақадир жавоб ҳам бергандир, лекин умумий олганда, нега энди мураббий ўз жамоаси учун қўшимча опциядан воз кечиши керак? Пул ундан кетмаяпти, Лукакунинг жамоага фойдаси тегса тегадики, зарарсиз, етарлича голлар ҳам уради, керак бўлганда босим қилиш, ўйинни анча соддалаштириб ҳам натижага эришиш имконияти ҳам бўлади. Ким бунга эътироз қилиши мумкин, тўғрими?\nҲамма ҳам Гвардиола эмас. Гвардиола бўла олмайди, аниқроғи. Шу ўринда яна бир парадокс ҳолат, қаранг, «Манчестер Сити» Кейн учун 150 миллион евро пулдан воз кечишга тайёр, лекин агар бу трансфер амалга ошмаса, клуб бошқа вариант изламайди. Тасаввур қиляпсизми, аслида тўлдириш шарт бўлмаган позиция учун 150 миллион евро сарфланмоқда гўё. Нега масалан, агар Кейн келмаса, ўрнига бундайроқ ҳужумчини сотиб олиш керак эмас?\nГап шундаки, Пеп маълум бир «скилл» (қобилият) учун футболчи сотиб олмайди. Унинг жамоасида фақат бош билан яхши ўйнайдиган, фақат ҳимоялана оладиган, фақат яхши прессинг қиладиган тор функцияли футболчилар бўлмаган, бўлмайди. Айниқса, «Бавария» ва «Сити»да. Унинг шогирдлари барчасини маълум даражадан юқори сифатда амалга ошириши шарт. Шунинг учун ҳам, унга ё топ ҳужумчи керак ёки ҳеч ким. Кейн келмаса, Грилиш, Стерлинг ёки Де Брюйнени ҳужумда ўйнатиб юрадики, шунчаки, «тўққизлик» сотиб олмайди.\nТухел ҳам ғоявий томондан ўхшаб кетади, лекин унинг «Челси»даги ўрни, умуман, «Челси»даги бошқарув тизими бироз фарқли, унда Лукакудан воз кечадиган даражада мустаҳкам позиция ҳали йўқ. Эртага, худди ўтган йилги каби тўпурар футболчи етишмай қолганда, жавобгар бўлишни истамайди.\nДемак, сенинг жамоангни ранг-баранг қилиши мумкин бўлган топ ҳужумчини олиб беришса, бунинг учун сен ҳеч қандай босим ҳис қилмасанг, аксинча, уни рад қилиш сенга қўшимча босим ва муаммолар туғдириши мумкин бўлган ҳолатдасан, албатта, рад этиш қийин.\nЛукаку зўр ҳужумчи, «Челси»ни кучайтиради, бир нечта голлари билан чемпионлик пойгасида жамоа имкониятини оширади, бир қатор ўйинларда балким бир ўзи натижа ҳам олиб беради, қўшиламан, аммо у билан «Челси» структуравий даражада бир бош баланд бўлиб қолмайди. «Челси»нинг мавжуд жамоавий «скилли» Лукаку билан бир бир поғона юқориламайди, шунчаки, Лукаку қўшимча куч бўлиши мумкин, холос.\nУнинг Манчестерни тарк этгани ҳам қайсидир маънода, шу йўналишдаги мулоҳазалардан келиб чиққанди. Сульшер ўзи орзу қилган услубда ягона «таржетмен»ни кўрмайди, у учун энг идеал жамоада 3-4 ҳужумчи ўрин алмашган ҳолда рақиб дарвозасига хавф солади. Шунинг учун у доим мана шу услуб учун мос бўлган Рэшфорд, Марсиял, Гринвудга ортиқча ишонади, Санчони йиллаб кутади. Шунинг учун у Лукакудан осонгина воз кечган, шунинг учун у икки йил олдин Ҳоландни асосий мақсадга айлантирмаган.\nСульшер ўз идеал футболини қачондир Гринвуднинг улғайиши ёки Марсиялнинг формага қайтиши билан боғлаганидек, ҳақиқий Тухел жамоаси Ҳавертцнинг адаптацияси, Маунтнинг ўсиши, Вернернинг ниҳоят ўзига ишона бошлаши билан кучайиб бориши керак аслида, Лукакунинг трансфери билан эмас. Агар фикримизни давом эттирсак, структуравий жиҳатдан Ромелу халақит бериши ҳам мумкиндек...\nТухел Лондонда яна неча йил ишлашидан қатъи назар, унинг келажакдаги «Челси»си ҳозиргидан кучли бўладими ёки йўқми, билмадим-у, тўлиқ Тухелнинг «Челси»си тарихда қолди.


Ўзбекистон Ёзувчилар уюшмаси » Дино Буццати. Икки ҳикоя\nАсосий Жаҳон насри Дино Буццати. Икки ҳикоя\nЎқилди: 1 267\nБунинг устига, мен батамом бошқача йўл танладим. Ўзим эришган юксакликдан (еътиборингиз учун, ижодда, майли, Ҳимолай демай, ҳар қалай, Монторозанинг энг баланд чўққисига менгзагулик анчагина юксак кўрсаткичларга эришганман!) секин-аста пастга тушишни маъқул кўрдим. Юқорига кўтарилаётганимда сакраб-сакраб ўтганим айни ўша йўлни қуйига тушаётганимда бошқачароқ тарзда босиб ўтишга аҳд қилдим.\nEнди мен ўз гуноҳимни ювишим керак – бундан бошқа чора йўқ! Шунда мен узил-кесил бир тўхтамга келдим: Худога шукр, анчагина хайрли ишларни қилиб улгурдим. Ҳозирга қадар мен, омади кулиб боққан одам, ўзимга ўхшаганларга кўпдан-кўп озор бериб келдим. Энди эса, уларни хотиржам-хурсанд қилиб, уларга омадимни бош-бутун қайтараман! Азобларга чек қўйиш – ахир, мана шу эмасми – қувонч? Ахир қувонч аввалги кечирилган азоблар ўрнини босса ёмонми?\nEнг муҳими – мени қайтатдан астойдил севиб бошладилар. Қисқаси, яйраб-яшнаб бошладилар. Қанчалар узоқ вақт уларнинг нақ бўғизларида суякдек тиқилиб турган эканман-а мен! Энди эса, ўта эҳтиёткорлик ва ғамхўрлик билан уларнинг жароҳатларига малҳам босиб, ўзларини қушдек енгил ҳис қилишларига имконият яратиб бермоқдаман.\nРус тилидан ОТАУЛИ таржималари